`

މިނިސްޓްރީ އޮފް ފިނޭންސް އެންޑް ޓުރެޜަރީ

މާލެ، ދިވެހި ރާއްޖެ.

ބަޖެޓް ކޯޑްތަކުގެ ތަފްޞީލް - ***2012***

ތިރީގައި މިވަނީ ބަޖެޓުގައި ހިމެނޭ ކޯޑްތަކާއި ސަބް ކޯޑްތަކުގައި ހިމަނަންޖެހޭ ޚަރަދުގެ ތަފްޞީލެވެ.

**ރިކަރަންޓް ޚަރަދު**

ރިކަރަންޓް ޚަރަދަކީ އެޚަރަދެއް ހިނގުމާއިއެކު އުވި ނެތިދާގޮތައް ކުރެވޭ ޚަރަދެވެ. އެގޮތުން މުވައްޒަފުންނަށް ކުރެވޭ ޚަރަދާއި، ޚިދުމަތުގެ އަގު ދިނުމަށް ކުރެވޭ ޚަރަދަކީ ޚަރަދު ކުރުމުން ފޮތުގައި ލިޔެވިފައިވާ ލިޔުން ފިޔަވައި އެއްވެސް އެއްޗެއް ފެންނަން ހުންނަ ޚަރަދެއް ނޫނެވެ. ހަމައެހެންމެ މިބައިގެ ތެރެއިން ހޯދާ ތަކެއްޗަކީވެސް ދާއިމީ ގޮތެއްގައި ނުހުންނަގޮތަށް ބޭނުންކޮށް އަވަސް މުއްދަތެއްގެ ތެރޭގައި ނެތިދާކަހަލަ ތަކެއްޗެވެ.

ރިކަރެންޓް ޚަރަދުގެ ތެރޭގައި ހިމެނޭނީ މުވައްޒަފުންނަށް ހިނގާ ޚަރަދާއި، އޮފީސް ހިންގުމުގެ ޚަރަދާއި، ސަރުކާރުން ކުރައްވާ ކެޕިޓަލް އިންވެސްޓްމަންޓްތައް ބެލެހެއްޓުމާއި، ރައްޔިތުންނަށް ދެވޭ ޚިދުމަތެއް، ކަނޑައެޅިފައިވާ ރަނގަޅު ފެންވަރެއްގައި ދެމެހެއްޓުމަށްޓަކައި ހިނގާ ޚަރަދާއި، ސަބްސިޑީޒްއާއި ސަރުކާރުން ނަގާފައިވާ ލޯނުގެ ޚިދުމަތުގެ ޚަރަދެވެ.

ރިކަރެންޓް ޚަރަދު ހިމެނެނީ ބަޖެޓު ކޯޑް ނަންބަރު 210 ން 281 ގެ ނިޔަލަށް ހިމެނިފައިވާ ކޯޑުތަކެވެ.

**ކެޕިޓަލް ޚަރަދު**

ކެޕިޓަލް ޚަރަދަކީ ގިނަ ދުވަހަށް ދެމިހުންނަ ތަކެތި ހޯދުމާއި، ދެމިހުންނަނިވި މަޝްރޫޢުތަކަށް ކުރެވޭ ޚަރަދެވެ. ކެޕިޓަލް ޚަރަދުގެ ތެރޭގައި ހިމެނެނީ އޮފީސް ހިންގުމަށް ހޯދާ އަގު ބޮޑު ތަކެއްޗާއި، ޢިމާރާތްތަކާއި، ބިންބިމާއި، ލޯން އަދާކުރުމާއި އަދި އިގްތިޞާދީ ތަރައްޤީގެ މަޝްރޫޢުތައް ހިންގުމަށް ކުރޭވޭ ޚަރަދުތަކެވެ.

ކެޕިޓަލް ޚަރަދު ހިމެނެނީ ބަޖެޓް ކޯޑް ނަންބަރު 291 ން 730 ގެ ނިޔަލަށް ހިމެނިފައިވާ ކޯޑްތަކެވެ.

**210 މުވައްޒަފުންނަށް ހިނގާ ޚަރަދު**

މިއައިޓަމްގައި ހިމެނޭނީ މުވައްޒަފުންނަށް ސީދާ ފައިސާއިންދެވޭ ޚަރަދުތަކެވެ. ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ވަޒީފާ ދެއްވި ޗިޓްގައިވާ މުސާރައިގެ ޢަދަދާއި، "ސިވިލް ސަރވިސްގެ މުވައްޒަފުންނަށް ދޭ އެލަވަންސް ތަކާއި އެހެނިހެން ޢިނާޔަތްތައް" ބަޔާން ކޮށް ނެރުއްވާފައިވާ ފޮތުގައިވާ ގޮތުގެމަތިން ސިވިލް ސަރވިސް ކޮމިޝަނަށް ލިޔުއްވައިގެން ހުއްދަ ދެއްވާފައިވާ އެއްޗެތީގެ ތެރެއިން ސީދާ މުވައްޒަފުންގެ އަތަށް ފައިސާއިން ދެވޭ ޚަރަދެކެވެ. އަދި ރައީސުލް ޖުމްހޫރިއްޔާގެ އޮފީހުން ސިޔާސީ މަގާމުތަކުގައި ތިއްބަވާ ބޭފުޅުންނަށް ދިނުމަށް ކަނޑައަޅުއްވާ އެލަވަންސްތައްވެސް ދެއްވަން ވާނި މިއައިޓަމުންނެވެ.

**213 ޕެންޝަނާއި މުސްކުޅި ކުރައްވާ މުވައްޒަފުންނަށާއި، އަދި ވަކި ޚިދުމަތަކަށް ނޫން ގޮތުން ދޭފައިސާ**

މިއީ ދައުލަތުގެ ޕެންޝަނަރުންނަށް ދޭ ޕެންޝަންގެ ފައިސާއާއި، މުސްކުޅިކުރައްވާ މުވައްޒަފުންނަށްދޭ ފައިސާއާއި، ވަޒީފާ ބައިގާ ތިބޭ މީހުންނަށް ދެއްވުމަށް ހަމަޖައްސަވާފައިވާ ފައިސާއާއި، ލޯފަން މީހުންނާއި، ޙާފިޒުންނަށް ދައުލަތުން ދެއްވުމަށް ހަމަޖައްސަވާފައިވާ ފައިސާއާއި، ސަރުކާރު މުވައްޒަފުން ޕްރޮވިޑެންޓް ފަންޑުގައި ބައިވެރިވެފައިވާ މުވަޒަފުންނަށް ސަރުކާރުން ދައްކާ ފައިސާ ހިމާނާ އައިޓަމެވެ.

**221 ދަތުރު ފަތުރު ކުރުމުގެ ޚަރަދު**

އޮފީސް ހިންގުމުގެ ގޮތުން އެއްގަމު މަގުން ކުރެވޭ ސަރުކާރުގެ ދަތުރުތަކަށާއި، ކަނޑުގެ މަގުންނާއި ވައިގެ މަގުން ސަރުކާރުން ކުރަންޖެހޭ ދަތުރުތަކުގެ ޚަރަދު ހިމެނޭނީ މިއައިޓަމުގައެވެ. ބަޖެޓުގައި ކަނޑައެޅިފައިވާ ވަކި ޕްރޮގްރާމެއްގެ ދަށުން ކުރެވޭ ދަތުރުތަކެއް މި އައިޓަމްގައި ނުހިމެނޭނެއެވެ. އެފަދަ ދަތުރުތައް ހިމެނޭނީ އެ ޕްރޮގްރާމްގެ ޚަރަދު ހިމެނޭ އައިޓަމްގައި އެޕްރޮގްރާމްގެ ޚަރަދުގެ ތެރޭގައެވެ.

ދަތުރު ޚަރަދުގެ ތެރޭގައި ދަތުރުކުރާ އުނޅަދުގެ ކުލި ނުވަތަ ޓިކެޓް ފެއަރ، ދަތުރުގެ ބައިވެރިންގެ ކޮއްތާއި، އިންސިޑެންޝަލް ޚަރަދާއި އަދި މިނޫންވެސް ދަތުރާއި ބެހޭ ގޮތުން ސީދާ ކުރެވޭ ޚަރަދު ހިމެނޭނީ ދަތުރު ޚަރަދުގެ ތެރޭގައެވެ.

**222 އޮފީސް ހިންގުމުގެ ބޭނުމަށް ހޯދާ ތަކެތީގެ އަގު**

މިއައިޓަމްގައި ހިމެނޭނީ އޮފީސް ހިންގުމަށް ބޭނުންކުރުމަށްޓަކައި އޮފީހަށްގަނެ އޮފީހުގެ ސްޓޮކްގައި ބަހައްޓައިގެން ބޭނުންކުރަމުން ގެންދާ ގޮތަށް ހޯދާތަކެތީގެ ޚަރަދެވެ. ބަޖެޓްގައި ކަނޑައެޅިފައިވާ ޕްރޮގްރާމެއްގެ ދަށުން ބޭނުން ކުރުމަށް ހޯދޭ އެފަދަތަކެތި ހިމެނޭނީ އެޕްރޮގްރާމްގެ ޚަރަދުގެ ތެރޭގައެވެ.

**223 އޮފީސް ހިންގުމަށް ބޭނުންވާ ޚިދުމަތުގެ ޚަރަދު**

މިއައިޓަމްގައި ހިމެނޭނީ އޮފީސްހިންގުމުގެ ގޮތުން އެހެން ފަރާތްތަކުން ލިބިގަންނަ ޚިދުމަތުގެ އަގު ދިނުމަށް ކުރެވޭ ޚަރަދެވެ. މިއައިޓަމުން ޚަރަދު ކުރެވޭނީ އެކި އެކި ޚިދުމަތް ލިބިގަތުމަށްފަހު ލިބޭ ބިލްތައް އަދާކުރުމަށެވެ.

**224 ޚިދުމަތް ދިނުމުގެ ބޭނުމަށް ހޯދާ ތަކެތި**

މިއައިޓަމަކީ އޮފީހުން ކުރާމަސައްކަތާއި ގުޅިގެން ދޭންޖެހޭ ޚިދުމަތް ދިނުމަށް ބޭނުންވެގެން ހޯދޭ ތަކެތީގެ ޚަރަދެވެ. ބަޖެޓްގައި ކަނޑައެޅިފައިވާ ޕްރޮގްރާމެއްގެ ދަށުން ހޯދާ އެފަދަ ތަކެތި ހިމެނޭނީ އެޕްރޮގްރާމްގެ ޚަރަދުގެ ތެރޭގައެވެ.

**225 ތަމްރީނުކުރުމަށް ކުރެވޭ ޚަރަދު**

މިއައިޓަމްގައި ހިމެނޭނީ މީހުން ތަމްރީނުކުރުމަށާއި، އޮފީހުގެ މަސައްކަތާއި ގުޅޭ ގޮތުން ބޭނުންވާ ޓްރޭނިން ޕްރޮގްރާމްތައް ހިންގުމުގެ ޚަރަދެވެ.

**226 މަރާމާތުކުރުމާއި ބެލެހެއްޓުމުގެ ޚަރަދު**

ސަރުކާރުގެ ޢިމާރާތްތަކާއި، ތަންތަނާއި، ތަކެތިމަރާމާތުކޮށް ބެލެހެއްޓުމަށްކުރެވޭ ހުރިހާޚަރަދެއް ހިމެނޭނީ މިއައިޓަމުގައެވެ.

**227 ލޯނުގެ ޚިދުމަތުގެ ޚަރަދު**

މިއީ ރާއްޖޭގެ ފަރާތްތަކުންނާއި، ރާއްޖޭން ބޭރުން ސަރުކާރަށް ނަގާ ލޯނުތަކުގެ އިންޓަރެސްޓް(ސަރވިސް ޗާޖް) ދެއްކުމަށް ކުރާ ޚަރަދު ހިމެނޭ އައިޓަމެވެ. (މިއައިޓަމަކީ ޢާންމުގޮތެއްގައި މިނިސްޓްރީ އޮފް ފިނޭންސް އެންޑް ޓްރެޜަރީން ބޭނުން ކުރާ އައިޓަމެކެވެ.)

**228 ސަރުކާރުން ދޭ އެހީއާއި އިޝްތިރާކާއި އަދި ސަބްސިޑީޒް**

މިއައިޓަމްގައި ހިމެނޭނީ ތަކެތި ނުވަތަ ޚިދުމަތްތައް އޭގެ އަޞްލު އަގަށްވުރެ ހެޔޮއަގުގައި ރައްޔިތުންށް ފޯރުކޮށް ދިނުމަށްޓަކައި ސަރުކާރުން ކުރާ ޚަރަދާއި، ރާއްޖެއާއި ރާއްޖޭންބޭރުގެ ޖަމާޢަތްތަކަށް ދައްކަންޖެހޭ ޗަންދާއާއި އެކި ގޮތްގޮތުން އެހެން ފަރާތްތަކަށް ސަރުކާރުން އެހީގެ ގޮތުން ދެވޭ ފައިސާގެ ޚަރަދެވެ.

**281 ލިބިފައިވާ ގެއްލުމެއް ނުވަތަ ލިބިދާނެ ގެއްލުމެއް ހަމަޖެއްސުމަށް ދޭފައިސާ**

މިއައިޓަމްގައި ހިމެނޭނީ ސަރުކާރަށް ނުވަތަ އަމިއްލަފަރާތަކަށް ލިބޭ ނުވަތަ ލިބިދާނެ ގެއްލުމެއް ހަމަޖެއްސުމަށްޓަކައި ބަޖެޓުން ކުރަންޖެހޭ ޚަރަދެވެ.

**291 ތަރައްޤީގެ މަޝްރޫޢުތައް ހިންގުމަށް ސަރުކާރުން ކުރާޚަރަދު**

މިއައިޓަމްގައި ހިމެނޭނީ ބޭރުގެ އެހީގައި ހިމެނޭ މަޝްރޫޢުތަކަށް ކުރެވޭ ޚަރަދާއި، އިޤްތިޞާދީ ތަރައްޤީގެ ޕްރޮޖެކްޓްތައް ހިންގުމަށް ކުރެވޭ ޚަރަދެވެ.

**421 އޮފީސް ހިންގުމަށް ބޭނުންވާ ހަރުމުދާ ހޯދުމަށް ކުރާ ޚަރަދު**

އޮފީސް ހިންގުމަށް ހޯދާ އަގުބޮޑު ތަކެއްޗާއި، ކުރެވޭ ޢިމާރާތްތަކަށާއި، ސަރުކާރަށް ނަންގަވާ ބިންބިމަށް އަގުދިނުމާއި އެފަދަތަންތަނުގައި ހުންނަ އަމިއްލަފަރާތްތަކުގެ ތަކެއްޗަށް އަގުދިނުމަށް ކުރެވޭ ޚަރަދު ހިމެނޭނީ މިއައިޓަމުގައެވެ. އަދި އިންފްރާސްޓްރަކްޗަރ ތަރައްޤީކުރުމަށް ކުރާ ޚަރަދުވެސް ހިމެނޭނީ މިއައިޓަމުގައެވެ.

**440 އިޤްތިޞާދީ ފައިދާއަށްޓަކައި ކުރާ ޚަރަދު**

މިއައިޓަމްގައި ހިމެނޭނީ ރާއްޖޭގެ އިޤްތިޞާދީ ފައިދާއަށްޓަކައި ކުރެވޭ ހުރިހާ ޚަރަދެކެވެ. އޭގެތެރޭގައި ރާއްޖެއާއި ރާއްޖޭންބޭރުގައި ހިންގާ ކުންފުނިތަކުގައި ބައިވެރިވުމަށް ދައްކާ ކެޕިޓަލް ނުވަތަ ރައުސްމާލާއި، ސަރުކާރުން ހިންގާ އަދި ބައިވެރިވާ ތަންތަނުގެ ޙިއްޞާ ގަތުމުގެ ޚަރަދު ހިމެނެއެވެ.

**720 ލޯން އަނބުރާ ދެއްކުން**

ރާއްޖޭގެ ފަރާތްތަކުންނާއި، ރާއްޖޭންބޭރުގެ ފަރާތްތަކުން ސަރުކާރަށް ނަގާފައިވާ ލޯނުތައް އަނބުރާ ދެއްކުމަށް ހިނގާ ހުރިހާ ޚަރަދެއް ހިމެނޭނީ މިއައިޓަމުގައެވެ.

**730 ލޯން ދޫކުރުން**

ސަރުކާރުގެ ބަޖެޓުން ސަރުކާރުގެ ފަރާތްތަކަށް ނުވަތަ އަމިއްލަފަރާތަކަށްވެސް ލޯން ދޫކުރާގޮތަށް ހަމަޖައްސަވައިފިނަމަ، އެޚަރަދު ހިމަނަން ޖެހޭނީ މިއައިޓަމުގައެވެ.

**211 މުސާރަ އާއި އުޖޫރަ**

މުވައްޒަފުންގެ މުސާރަ އާއި އިތުރު ގަޑީގެ މަސައްކަތަށްދޭ ފައިސާގެ ޖުމްލަ ހިމެނިގެންދާނީ މިއައިޓަމުގައެވެ.

**212 މުވައްޒަފުންނަށްދޭ އެލަވަންސް**

މުވައްޒަފުންނަށް މުސާރައިގެ އިތުރުންދޭ ހުރިހާ އެލަވަންސް ތަކުގެ ޖުމްލަ ހިމެނޭނީ މިއައިޓަމުގައެވެ.

**001 211 މުވައްޒަފުންގެ މުސާރަ**

މި އައިޓަމުގައި ހިމެނޭނީ މުވައްޒަފުންގެ މުސާރައައް ދޭ ފައިސާއެވެ. މުސާރައަކީ ކޮންމެ މުވައްޒަފަކަށްވެސް ރައީސުލްޖުމްހޫރިއްޔާގެ އޮފީހުން ނުވަތަ ސިވިލްސަރވިސް ކޮމިޝަނުން ހަމަޖައްސަވާ ވަޒީފާ ދެއްވިޗިޓްގައި މަޤާމުގެ މުސާރައިގައި ކަނޑައަޅުއްވާފައިވާ ޢަދަދެވެ.

**002 211 އިތުރުގަޑީގެ މަސައްކަތައް ދޭ ފައިސާ**

މި އައިޓަމުގައި ހިމެނޭނީ ސަރުކާރުގެ މުވައްޒަފުން ލައްވާ ރަސްމީ ގަޑީގެ އިތުރައް ނުރަސްމީ ގަޑީގައި ކުރާމަސައްކަތަށް ރައީސުލްޖުމްހޫރިއްޔާގެ އޮފީހުން ނުވަތަ ސިވިލްސަރވިސް ކޮމިޝަން ހަމަޖައްސަވާފައިވާ ޤަވާއިދުގެ ދަށުން މުވައްޒަފުންނަށް ދޭފައިސާއެވެ.

**001 212 މުވައްޒަފުންނައްދޭ ޕޮކެޓްމަނީ**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލްސަރވިސް ކޮމިޝަނުން ހަމަޖައްސަވާ ގޮތެއްގެ މަތީން "ޕޮކެޓް މަނީ" މިނަމުގައި ވަކި ޢަދަދެއް ދިނުމަށް ހަމަޖައްސަވާފައިވާ މަޤާމުތަކައް ދެވޭ ފައިސާއެވެ.

**މިސާލަކަށް:**

1. އަތޮޅު އަތޮޅުގެ އަތޮޅުވެރީންނަށް ޕޮކެޓްމަނީގެ ގޮތުގައިދޭ ފައިސާ.
2. ރާއްޖޭން ބޭރުގައި ހިންގާ އޮފީސްތަކުގެ ބައެއް މަޤާމްތަކައް ޕޮކެޓްމަނީ ގެ ގޮތުގައި ދޭ ފައިސާ.

**ނޯޓް:** އެކިއެކި ކޯސްތަކުގައި ޓްރޭނިންގ ހަދަމުންދާކުދިން ނުވަތަ ކިޔަވާކުދިންނަށް ދޭ ޕޮކެޓްމަނީ މިއައިޓަމުގައި ހިމެނިގެން ނުވާނެއެވެ. އެފައިސާ ހިމަނަން ޖެހޭނީ އެކަމަށް ކަނޑައެޅިފައިވާ އައިޓަމެއްގައެވެ.

**002 212 މަތީ ތަޢުލީމު އެލަވަންސް**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ޤަވާއިދުގެ ދަށުން އެމުވައްޒަފަކަށް "މަތީ ތަޢުލީމުގެ އެލަވަންސް" ދެއްވާގޮތައް ހަމަޖެއްސެވުމައްފަހު ފޮނުވާ ޗިޓުގައިވާ ޢަދަދަށެވެ.

**003 212 ފަންނީ އެލަވަންސް**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ޤަވާއިދުގެ ދަށުން އެމުވައްޒަފަކަށް "ފަންނީ އެލަވަންސް" ދެއްވާގޮތައް ހަމަޖެއްސެވުމަށްފަހު ފޮނުވާ ޗިޓުގައިވާ ޢަދަދަށެވެ.

**004 212 ދިގުމުއްދަތައް ޚިދުމަތްކުރުމުގެ އެލަވަންސް**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ޤަވާއިދުގެ ދަށުން އެމުވައްޒަފަކަށް " ދިގުމުއްދަތައް ޚިދުމަތްކުރުމުގެ އެލަވަންސް " ދެއްވާގޮތައް ހަމަޖެއްސެވުމައްފަހު ފޮނުވާ ޗިޓުގައިވާ ޢަދަދަށެވެ.

**005 212 ރަމަޟާން މަހުގެ މުނާސަބަތުގައި ދޭ އެލަވަންސް**

މި އައިޓަމުގައި ހިމެނޭނީ ރަމަޟާން މަހުގެ މުނާސަބަތުގައި ދޭ ޚާއްޞަ ޢިނާޔަތާއި، ރޯއްދަ ވީއްލުމުގެ އެލަވަންސްއާއި އަދި ހާރުކެއެމުގެ އެލަވަންސްއެވެ.

**006 212 މެޑިކަލް އެލަވަންސް**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ޤަވާއިދުގެ ދަށުން މުވައްޒަފުންނައް މެޑިކަލްއެލަވަންސްގެ ގޮތުގައި ދޭފައިސާއެވެ.

**007 212 ޑޮމެސްޓިކް މާރކެޓް އެލަވަންސް**

މިއައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ގަވާއިދުގެ ދަށުން ޑޮމެސްޓިކް މާރކެޓް އެލަވަންސް ދޭން ހަމަޖައްސަވާފައިވާ ގަވާއިދުގެ ދަށުން ޑޮމެސްޓިކް މާރކެޓް އެލަވަންސް ދޭން ހަމަޖައްސަވާފައިވާ ފަރާތްތަކައްދޭ ފައިސާއެވެ.

**008 212 މުސާރައިގެ ކުރިއެރުމުގެ އެލަވަންސް**

މި އައިޓަމުގައި ހިމެނޭނީ ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ ޤަވާއިދުގެ ދަށުން މުސާރައިގެ ކުރިއެރުން ދެއްވަން ހަމަޖައްސަވާ މުވައްޒަފުންނަށް ދޭފައިސާއެވެ.

**009 212 މުވައްޒަފުންގެ މަޤާމުގެ ގޮތުން ދޭ ޚާއްޞަ އެލަވަންސް**

މިއައިޓަމުގައި ހިމެނޭނީ ސަރުކާރުގެ އޮފީސްތަކުގެ ތެރެއިން، ޚާއްޞަ މަސައްކަތްކުރާ ބައެއް އޮފީސްތަކުގެ މުވައްޒަފުންނަށާއި އެކިއެކި މަސައްކަތައް ޚާއްޞަވެފައިވާ މަޤާމްތަކުގައި ތިބޭ މުވައްޒަފުންގެ މަޤާމުގެ ޙައިސިއްޔަތުން މުސާރައިގެ އިތުރައް، އެލަވަންސްއެއް ދިނުމަށް ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާ މުވައްޒަފުންނަށް ދޭ އެލަވަންސްގެ ފައިސާއެވެ.

**މިސާލަކަށް:**

1. ބައެއް ޚާއްޞަ މަސައްކަތްޙކުރާ މަޤާމުތަކުގައި ތިބޭ މުވައްޒަފުންނައް ދޭ ޚާއްޞަ އެލަވަންސް
2. އެންޓިކޮރަޕްޝަންގެ މުވައްޒަފުންނައް ދޭ ޚާއްޞަ އެލަވަންސް
3. އޯޑިޓް އޮފީހުގެ މުވައްޒަފުންނަށް ދޭ ޚާއްޞަ އެލަވަންސް

**010 212 މުވައްޒަފުންގެ ކޮއްތުގެގޮތުގައި ފައިސާއިން ދޭ އެލަވަންސް**

ސަރުކާރުގެ މުވައްޒަފުންގެ ތެރެއިން ކޮއްތު ދެއްވާ މަޤާމްތަކުގައި ތިއްބަވާ މުވައްޒަފުންނަށް ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ކަނޑައަޅުއްވާ ރޭޓަކަށް ކޮއްތު ފައިސާގެ ގޮތުގައި ފައިސާއިން އެމުވައްޒަފެއްގެ އަތައް ދޭ ފައިސާ ހިމެނޭނީ މިއައިޓަމުގައެވެ.

ތަނަށް އެއްޗެތި ހޯދައިގެން ތަނުގައި ކައްކައި ކައިބޯ ހަދާގޮތަށް ހަމަޖެހިފައިވާ ތަންތަނުގެ މުވައްޒަފުންނަށް ކޮއްތައް ކަނޑައަޅާ ފައިސާ މިއައިޓަމުގައި ހިމެނިގެންނުވާނެއެވެ. އެފަދަ ތަންތަނުގެ މުވައްޒަފުންނައް ކާންދިނުމަށްޓަކާ ހޯދޭ ތަކެތީގެ ޚަރަދު ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ކަނޑައަޅުއްވާފައިވާ ރޭޓަކުން ހިމަނުއްވަން ޖެހޭނީ ކޯޑް 004 222 ގައެވެ.

**011 212 އެކިއެކި ކޮމިޓީތަކުގެ މެންބަރުންނަށް ދޭ އެލަވަންސް**

މިއައިޓަމުގައި ހިމެނޭނީ ސަރުކާރުގެ އޮފީސް އޮފީހުން ހިންގާ އެކިއެކި ކޮމިޓީ ތަކުގެ މެންބަރުންނަށް ދިނުމަށް ހަމަޖައްސާފައިވާ ފައިސާއެވެ.

**މިސާލަކަށް:**

1. އަތޮޅު ކުރިއަރުވާ ކޮމިޓީގެ މެންބަރުންނައް ދޭ އެލަވަންސް
2. އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުންނަށް ދޭ އެލަވަންސް
3. ބަސްކޮމިޓީގެ މެންބަރުންގެ އެލަވަންސް

**012 212 އަމިއްލަރަށް ފިޔަވާ އެހެން ރަށްރަށުގައި ވަޒީފާ އަދާކުރާތީ ދޭ އެލަވަންސް**

އަމިއްލަރަށް ފިޔަވައި އެހެންރަށެއްގައި ވަޒީފާ އަދާކުރާ މުވައްޒަފުންނަށް އެލަވަންސް ދިނުމަށް ހަމަޖައްސަވައިފިނަމަ އެ ޚަރަދު ހިމަނަންޖެހޭނީ މިއައިޓަމުގައެވެ.

**013 212 އަމިއްލަރަށް ފިޔަވާ އެހެން ރަށެއްގައި ވަޒީފާ އަދާކުރާތީ ދޭ ދަތުރު އެލަވަންސް**

އަމިއްލަރަށްފިޔަވައި އެހެންރަށެއްގައި ވަޒީފާ އަދާކުރާ މީހުން އެމީހެއްގެ ރަށުން ވަޒީފާ އަދާކުރާ ރަށަށް ދިއުމަށްޓަކާ ކަނޑުމަގުން ނުވަތަ އެއްގަމު މަގުން ކުރާ ދަތުރު ޚަރަދަށް އެލަވަންސްއެއް ދެއްވާގޮތަށް ހަމަޖައްސަވައިފިނަމަ އެފައިސާ ހިމަނަން ޖެހޭނީ މިއައިޓަމުގައެވެ.

**014 212 މުވައްޒަފުންނާއި މުވައްޒަފުންގެ އަނބިދަރީންގެ ލިވިންގ އެލަވަންސް އާއި ފެމިލީ އެލަވަންސް**

ސަރުކާރުގެ މުވައްޒަފުންގެ ތެރެއިން ލިވިންގް އެލަވަންސް ނުވަތަ އެކޮމޮޑޭޝަން އެލަވަންސް ހަމަޖެހިފައިވާ މުވައްޒަފުންނައް ދޭފައިސާއާއި ސަރުކާރުގެ މުވައްޒަފުންގެ ތެރެއިން އަނބިދަރީންނާއި އެކުގައި ވަޒީފާ އަދާކުރާ މުވައްޒަފުންނައް ފެމިލީ އެލަވަންސްގެ ގޮތުގައި ދޭ ފައިސާ ހިމަނަންޖެހޭނީ މިއައިޓަމުގައެވެ.(**މިސާލަކަށް:** ޑޮކްޓަރުން، ޓީޗަރުން، އަތޮޅުވެރީން އަދި ރާއްޖޭންބޭރުގެ އޮފީސްތަކުގައި ވަޒީފާ އަދާކުރާ މުވައްޒަފުންފަދަ މުވައްޒަފުންނަށް ދޭ ފައިސާ)

**015 212 ބަންދު ދުވަސްތަކުގައި މަސައްކަތްކުރާތީ މުސާރައިގެ އިތުރުން ދޭ އެލަވަންސް**

މިއައިޓަމުގައި ހިމަނުއްވާނީ ހަފްތާއަކު 05 ދުވަހަށް ވުރެ އިތުރަށް މަސައްކަތްކުރާގޮތަށް ހަމަޖައްސަވާފައިވާ އޮފިސް އޮފީހުގެ މުވައްޒަފުންނަށް އެލަވަންސް ދެއްވާގޮތަށް ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާނަމަ، އެގޮތުން މުވައްޒަފުންނަށް ދޭ ފައިސާއެވެ.

**016 212 އަސާސީ ވަޒީފާގެއިތުރުން މުވައްޒަފުންކުރާ އިތުރު މަސައްކަތަށް ދޭ އެލަވަންސް**

މިއައިޓަމުގައި ހިމެނޭނީ އެމުވައްޒަފަކުގެ އަސާސީ ވަޒީފާގެ އިތުރުން އިތުރު މަސައްކަތެއް ޙަވާލުކުރައްވާފައި އެލަވަންސް އެއް ދެއްވާގޮތަށް ރައީސުލްޖުމްހޫރިއްޔާގެ އޮފީހުން ނުވަތަ ސިވިލް ސަރވިސް ކޮމިޝަނުން ހަމަޖައްސަވާފައިވާނަމަ އެމުވައްޒަފަކަށް އެކަމަށް ދޭ ފައިސާއެވެ.

**މިސާލަކަށް:**

1. ޕިޔޯނުންގެ މަސައްކަތް ކުރާތީ ކާތިބުންނައްދޭ އެލަވަންސް
2. ސަރުކާރުގެ މުވައްޒަފުންގެ ތެރެއިން އެލަވަންސް ލިބޭގޮތަށް ދެވަނަ ވަޒީފާއެއް އަދާކުރާ މުވައްޒަފުންނަށްދޭ އެލަވަންސް

**017 212 އަހަރީޗުއްޓީ ކެންސަލްވާ ދުވަސްތަކަށް ދޭ ފައިސާ**

ސަރުކާރުގެ މުވައްޒަފުންގެ ތެރެއިން ހަމަޖެހިފައިވާ ޤަވާއިދުން އަހަރީޗުއްޓީ ނުނަގައި ވަޒީފާގައި ދެމިތިބޭ މުވައްޒަފުންގެ ކެންސަލްވާ އަހަރީޗުއްޓީއަށް ދެއްވުމަށް ހަމަޖައްސަވާފައިވާ ފައިސާގެ ޢަދަދު ހިމަނަންޖެހޭނީ މިއައިޓަމުގައެވެ.

**018 212 ޔުނިފޯމު އެލަވަންސް**

ޔުނިފޯމް އެލަވަންސްއަކީ ޔުނިފޯމެއް ލާންޖެހޭ މުވައްޒަފުންނަށް ޔުނިފޯމް ފެހުމަށް ދެވޭ އެލަވަންސްއެކެވެ. އަދި ޔުނިފޯމް ފެހުމަށް ފޮތިހޯދުމުގެ ޚަރަދު ދެއްވަން ހަމަޖައްސަވައިފިނަމަ އެޚަރަދުވެސް ހިމަނާނީ މިއައިޓަމްގައެވެ.

**019 212 ވަގުތީ ހިންގުމުގެ އެލަވަންސް**

މިއައިޓަމްގައި ހިމެނޭނީ ސަރުކާރުގެ އޮފީހެއް ވަގުތީ ގޮތުން ހިންގުމުގެ ޒިންމާ ޙަވާލު ކުރައްވައި، އޮފީސް ހިންގުމަށް ޙަވާލުކުރާ މުއްދަތަށް، އެލަވަންސްއެއް ދޭން ކަނޑައަޅުއްވައިފިނަމަ އެ އެލަވަންސް އެކެވެ.

**020 212 ދީނީ ޚިދުމަތުގެ އެލަވަންސް**

މިއައިޓަމްގައި ހިމެނޭނީ ހުކުރުކުރުމުގެ ނުވަތަ ޢީދު ނަމާދު ކުރުމުގެ އެލަވަންސްއާއި، މުނާޖާ ގޮވުމުގެ އެލަވަންސްއާއި، ޖަމާޢަތްތެރިންނާއި ޤަބުރުސްތާން ބަލަހައްޓަވާ މުވައްޒަފުންނަށް ދެއްވާ އެލަވަންސްއާއި އަދި ވަގުތީ ގޮތުން މިސްކިތް ބެލެހެއްޓުމާ ޙަވާލުކުރުމުން ދޭ އެލަވަންސްއެވެ.

**021 212 ޝިފްޓް ޑިއުޓީ އެލަވަންސް**

ޝިފްޓް ޑިއުޓީ އެލަވަންސްއަކީ ޑިއުޓީ އުޞޫލުން މަސައްކަތްކުރާ މުވައްޒަފުންނަށް ދޭ އެލަވަންސްއެކެވެ. މި އެލަވަންސް ދެވޭނީ ޑިއުޓީއަށް ނުކުންނަ ކޮންމެ ދުވަހަކު ނިކުމެ ކަނޑައެޅިފައި އޮންނަ ހުރިހާ ގަޑިތަކެއްގައި މަސައްކަތް ކުރުމުން މަސައްކަތް ކުރާ ކޮންމެ ދުވަހަކަށެވެ.

**022 212 ހާޑްޝިޕް އެލަވަންސް**

ހާޑްޝިޕް އެލަވަންސްއަކީ، މުވައްޒަފު ކުރާ މަސައްކަތުގެ ބާވަތުން، ބުރަބޮޑު މަސައްކަތް ކުރާ މުވައްޒަފުންނަށް ދޭ ޚާއްޞަ އެލަވަންސްއެކެވެ.

**މިސާލަކަށް:**

* 1. މަސައްކަތުގެ ބާވަތުން ކަނޑުމަތީގައި ގިނަވަގުތު މަސައްކަތުގައި އުޅެންޖެހޭ މުވައްޒަފުން.
  2. މީހުން ދިރިނޫޅޭ ފަޅުރަށްރަށުގައި ސިނާއީ މަސައްކަތްކުރާ މުވައްޒަފުން.

**023 212 އެހެންވަޒީފާއެއް އަދާ ކުރުން މަނާ ކުރާތީ ދޭ އެލަވަންސް**

މި އެލަވަންސްއަކީ އޮފީހުގެ މަސައްކަތުގެ ބާވަތުން އިތުރު އޮފީހެއްގައި މަސައްކަތް ކުރުމަކީ އޮފީހުގެ މަސައްކަތަށް ބުރޫ އަރާނެ ނުވަތަ ކޮންފްލިކްޓް އޮފް އިންޓަރެސްޓް އުފެދޭނެފަދަ ކަމެއްނަމަ އެފަދަ އޮފީހެއްގައި މަސައްކަތް ކުރާ މުވައްޒަފުންނަށް އެހެންދާއިރާއެއްގައި ވަޒީފާ އަދާ ނުކުރުމަށް ނުވަތަ ކޮންފްލިކްޓް އޮފް އިންޓަރެސްޓް އުފެދޭނެ ފަދަ މަސައްކަތެއް ނުކުރުމަށް ދޭ އެލަވަންސްއެކެވެ.

**024 212 ފޯނު އެލަވަންސް**

ފޯނުއެލަވަންސްއަކީ އޮފީހުގެ ވެރިންނާއި މުވައްޒަފުންގެ ތެރެއިން އެމީހެއްގެ ވަޒީފާގެ މަސްއޫލިއްޔަތާއި ވާޖިބުތައް އުފުލުމުގައި ޢާންމުކޮށް އެކިފަރާތްތަކަށް ފޯނުން ގުޅަންޖެހޭ މުވައްޒަފުންނަށް ދެވޭ އެލަވަންސްއެކެވެ. އަދި ރަސްމީގަޑިގެ އިތުރުން އޮފީހުގެ ބޭނުންތަކަށް މުވައްޒަފުންގެ އަމިއްލަ ފޯނުން އާދަކޮށް ޚަރަދު ކުރަންޖެހޭ މުވައްޒަފުންނަށްވެސް މި އެލަވަންސް ދެވޭނެއެވެ.

**025 212 ރިސްކް އެލަވަންސް**

މި އެލަވަންސްއަކީ، މުވައްޒަފުން ކުރާމަސައްކަތުގެ ބާވަތުން، އެމަސައްކަތުގައި މުވައްޒަފަށް ނުރައްކަލެއް ކުރިމަތި ވެދާނެފަދަ ނުވަތަ ގެއްލުމެއް ލިބިދާނެފަދަ މަސައްކަތް ކުރާ މުވައްޒަފުންނަށް ދޭ އެލަވަންސްއެކެވެ.

**026 212 ހެދުން އެލަވަންސް**

މި އެލަވަންސް ދެވޭނީ އަހަރަކު -/1500 ރުފިޔާއަށް ވުރެ ބޮޑުނުވާ ގޮތެއްގެ މަތިންނެވެ. ހެދުން އެލަވަންސް ޚާއްޞަވެފައިވަނީ ލޯޔަރުންނާއި، ޓީވީ މޯލްޑިވްސްގެ ނިއުސް ކާސްޓަރުންނާއި، ޓުއަރިޒަމް ބޯޑުގެ މުވައްޒަފުންނާއި، މިނިސްޓްރީއޮފް ފޮރިން އެފެއާޒްގެ މުވައްޒަފުންގެ ތެރެއިން ރާއްޖެއިންބޭރުގައި އޮންނަ ރަސްމިއްޔާތު ތަކަށް އާދަކޮށް ދާންޖެހޭ މުވައްޒަފުންނަށެވެ.

**027 212 ސަރވިސް އެލަވަންސް**

މި އެލަވަންސްއަކީ، ސިވިލްސަރވިސްގެ މުވައްޒަފުންގެ ޚިދުމަތުގެ އަގު ވަޒަންކުރުމުގެ ގޮތުން ދެއްވާ ޚާއްޞަ އެލަވަންސްއެކެވެ.

**028 212 ޒިންމާދާރު ވެރިންނަށް ދެވޭ އެލަވަންސް**

މި އެލަވަންސްއަކީ، މުއައްސަސާއެއް ހިންގުމާއި ޙަވާލުވެ ހުންނަވާ ޒިންމާދާރު ވެރިޔާއަށް މަގާމުގެ ޒިންމާތަކާއި ހިންގުމުގައި އުފުލަންޖެހޭ ޒިންމާތަކުގެ ބުރަކަމަށް ބަލައި ދެވޭ އެލަވަންސްއެކެވެ.

**999 212 އެހެނިހެންގޮތްގޮތުން މުވައްޒަފުންނައް ދޭ ފައިސާ**

އެހެނިހެން ގޮތްގޮތުން ދޭ ފައިސާގެ އައިޓަމުގައި ހިމެނޭނީ މަތީގައިވާ އައިޓަމްތަކަށް ނުފެތޭގޮތައް މުވައްޒަފުންނަށް ފައިސާއިންދޭ އެލަވަންސް ތަކުގެ ޢަދަދެވެ.

**މިސާލަކަށް:**

1. ބޯނަސްގެ ގޮތުގައިދޭ ފައިސާ

**001 213 ޕެންޝަންގެ ފައިސާ**

މިއައިޓަމުގައި ހިމެނޭނީ ސަރުކާރުގެ ޕެންޝަނަރުންނަށް ދޭ ޕެންޝަންގެ ފައިސާގެ ޢަދަދެވެ.

**002 213 ދައުލަތުން ވަކިޚިދުމަތަކަށް ނޫންގޮތުން ދޭ ފައިސާ**

މިއައިޓަމުގައި ހިމެނޭނީ ސަރުކާރުގެ ވަޒީފާއިން ނޯޓިސްދެވޭ މީހުންނާއި ސަރުކާރަށް ޚިދުމަތް ނުލިބޭގޮތަށް ބައިތިއްބާފައި ތިބޭ ފަރާތްތަކަށް ސަރުކާރުން ދެއްވާ ފައިސާއާއި ލޮލަށް ނޭނގޭ މީހުންނަށް ދެއްވާ ޢިނާޔަތުގެ ފައިސާއާއި، ޤުރުއާން ހިތުދަސްކުރާ މީހުންނަށް ސަރުކާރުން ދެއްވާ ޢިނާޔަތުގެ ފައިސާފަދަ ފައިސާއެވެ.

**003 213 ވަޒީފާއިން މުސްކުޅިކުރައްވާ ފަރާތްތަކަށް ދެއްވާ ޢިނާޔަތުގެ ފައިސާ**

ސަރުކާރުގެ ޚިދުމަތުގައި 65 އަހަރުވުމުން މުސްކުޅިކުރައްވާ މުވައްޒަފުންނަށް އިނާޔަތުގެ ގޮތުގައި އެއްފަހަރާދިނުމަށް ސިވިލް ސަރވިސް ކޮމިޝަނުން އަންގަވާ ފައިސާ ދޫކުރެވޭނީ މިއައިޓަމުންނެވެ.

**004 213 ވަޒީފާއިން މުސްކުޅިކުރައްވާ ފަރާތްތަކަށް މަހުން މަހަށް ދެއްވާ ފައިސާ**

މިއައިޓަމުގައި ހިމެނޭނީ ސަރުކާރު ޚިދުމަތުގައި 65 އަހަރުވުމުން މުސްކުޅިކުރައްވާ މުވައްޒަފުންނަށް ޢުމުރުދުވަހަށް މަހުން މަހަށް ދެއްވުމަށް ސިވިލް ސަރވިސް ކޮމިޝަނުން ހަމަޖައްސަވައިގެން ދޫކުރާ ފައިސާއެވެ.

**005 213 ޕްރޮވިޑެންޓް ފަންޑަށް ސަރުކާރުން ދައްކާ ފައިސާ**

މިއައިޓަމުގައި ހިމެނޭނީ ސަރުކާރުގެ މުވައްޒަފުންގެ ޕްރޮވިޑެންޓް ފަންޑްގައި ބައިވެރިވެފައިވާ މުވައްޒަފުންނަށް ސަރުކާރުން ފަންޑަށް ޖަމާކޮއްދޭ ފައިސާއެވެ.

**001 221 ރާއްޖޭގެ އެތެރޭގައި ކަނޑުމަގުން ކުރާ ދަތުރު ޚަރަދު**

1. ސަރުކާރުގެ ބަޖެޓުން ޚަރަދު ކުރާގޮތަށް ރާއްޖޭގެ އަތޮޅުތަކުން މާލެއަށް، މާލޭން އަތޮޅުތަކަށް ނުވަތަ އެއްއަތޮޅުން އަނެއްއަތޮޅަށް ނުވަތަ އެއްރަށުން އަނެއްރަށަށް އެކިއެކި ބޭނުންތަކަށް ކަނޑުމަގުން މީހުންގެނައުމާއި ފޮނުވުމަށް އެފަރާތްތަކަށްދޭ ޕެސެޖް ފީއާއި އިންސިޑެންޝަލް އަދި ކޮއްތު ޚަރަދު ހިމެނޭނީ މިއައިޓަމުގައެވެ.
2. ސަރުކާރުގެ ބަޖެޓުން ޚަރަދު ކުރާގޮތަށް ރާއްޖޭގެ އަތޮޅުތަކުން މާލެއަށް، މާލޭން އަތޮޅުތަކަށް ނުވަތަ އެއްއަތޮޅުން އަނެއްއަތޮޅަށް ނުވަތަ އެއްރަށުން އަނެއްރަށަށް އެކިއެކި ބޭނުންތަކަށް ކަނޑުމަގުން ދަތުރުކުރުމަށްޓަކައި އުޅަނދެއް ކުއްޔަށް ހިފާނަމަ، އުޅަނދުގެ ކުއްޔާއި ދަތުރުގެ ބައިވެރިންގެ ކޮއްތާއި އިންސިޑެންޝަލް ޚަރަދު ހިމަނަންޖެހޭނީ މިއައިޓަމުގައެވެ.
3. ސަރުކާރުގެ ބަޖެޓުން ޚަރަދު ކޮއްގެން ސަރުކާރުގެ އުޅަނދެއްގައި ރާއްޖޭގެ އަތޮޅުތަކުން މާލެއަށް،މާލޭން އަތޮޅުތަކަށް ނުވަތަ އެއްއަތޮޅުން އަނެއްއަތޮޅަށް ނުވަތަ އެއްރަށުން އަނެއްރަށަށް އެކިއެކި ބޭނުންތަކަށް ކަނޑުމަގުން ދަތުރުކުރާނަމަ އެފަދަ ދަތުރުގެ ބައިވެރިންގެ ކޮއްތުޚަރަދާއި، އިންސިޑެންޝަލް ޚަރަދު ހިމަނަންޖެހޭނީ މިއައިޓަމުގައެވެ. (އުޅަނދުގެ ފިއުލް ޚަރަދެއް މިއައިޓަމްގައި ނުހިމެނޭނެއެވެ.)

**002 221 ރާއްޖޭގެ އެތެރޭގައި އެއްގަމުމަގުން ކުރާ ދަތުރު ޚަރަދު**

ސަރުކާރުގެ ބޭނުމުގައި ރާއްޖޭގެ އެތެރޭގައި އެއްތަނުން އަނެއްތަނަށް އެއްގަމުން ދަތުރު ކުރުމަށްޓަކައި ބޭނުންކުރާ ޓެކްސީ ފެއަރ ނުވަތަ އެހެންވެސް އުޅަނދަކަށްދޭންޖެހޭ ފެއަރ ހިމަނަންޖެހޭނީ މިއައިޓަމުގައެވެ. އަދި އެކިއެކި މުނާސަބަތުތަކުގައި ބޭނުން ކުރުމަށް ކުއްޔަށްހިފާ ވެހިކަލްގެ ކުލިވެސް ހިމަނަންޖެހޭނީ މިއައިޓަމުގައެވެ. މިއައިޓަމްގައި ހިމެނޭނީ ހަމައެކަނި ދަތުރުކުރުމަށް ބޭނުންކުރާ އުޅަނދުގެ ޚަރަދެވެ. ތަކެތި އުފުލުމަށް ބޭނުންކުރާ އުޅަނދުގެ ޚަރަދު ހިމެނޭނީ އައިޓަމް 223 011 ގައެވެ. ( ބަޖެޓްގައި ކަނޑައެޅިފައިވާ ވަކިމަޝްރޫޢެއްގެ ދަށުން ކުރައްވާ ދަތުރެއްނަމަ އެޚަރަދު ހިމަނަންޖެހޭނީ އެމަޝްރޫޢުގެ ދަތުރުގެ ޚަރަދުގެ ތެރޭގައެވެ.)

**003 221 ރާއްޖޭގެ އެތެރޭގައި ވައިގެ މަގުން ކުރާދަތުރު ޚަރަދު**

1. ސަރުކާރުގެ ބަޖެޓުން ޚަރަދުކޮށްގެން ރާއްޖޭގެ އެތެރޭގެ އެއްތަނުން އަނެއްތަނަށް ވައިގެ މަގުން މީހުން ގެންދިޔުމާއި ފޮނުވުމަށް ކުރައްވަންޖެހޭ ޚަރަދު ( ޓިކެޓް ފެއަރ، ކޮއްތު ޚަރަދު، އިންސިޑެންޝަލް ޚަރަދު) ހިމަނަންޖެހޭނީ މިއައިޓަމުގައެވެ.
2. ސަރުކާރުގެ ބަޖެޓުން ޚަރަދުކޮށްގެން ރާއްޖޭގެ އެތެރޭގެ އެއްތަނުން އަނެއްތަނަށް ވައިގެ މަގުން ދަތުރު ކުރުމަށްޓަކައި އުޅަނދެއް ޗާޓަރ ކުރާނަމަ، ޗާޓަރ ކުރުމުގެ އަގާއި ދަތުރުގެ ބައިވެރިންގެ ކޮއްތާއި އިންސިޑެންޝަލް ޚަރަދު ހިމަނަންޖެހޭނީ މިއައިޓަމުގައެވެ. ( ބަޖެޓްގައި ކަނޑައެޅިފައިވާ ވަކިމަޝްރޫޢެއްގެ ދަށުން ކުރައްވާ ދަތުރެއްނަމަ އެ ޚަރަދު ހިމަނަންޖެހޭނީ އެމަޝްރޫޢުގެ ދަތުރު ޚަރަދުގެ ތެރޭގައެވެ.)

**004 221 ރާއްޖޭން ބޭރަށްކުރާ ދަތުރު ޚަރަދު**

ރާއްޖޭގެ ސަރަޙައްދުން ބޭރަށްކުރާ ދަތުރާއިބެހިގެން ކުރާ ހުރިހާ ޚަރަދަކާއި، އެދަތުރުގައި ރާއްޖޭން ބޭރުގައި ކުރުމަށް ހަމަޖެހިފައިވާ ކޮންމެ ޚަރަދެއްވެސް ހިމަނަންޖެހޭނީ މިއައިޓަމުގައެވެ. (ޓިކެޓް،ޕޮކެޓްމަނީ، އެއަރޕޯރޓް ޓެކްސް،އިންސިޑެންޝަލް ޚަރަދު، ސްޓޮޕް އޯވަރ، ޓެކްސީ ފެއަރ ފަދަ ދަތުރާއިބެހޭ ހުރިހާ ޚަރަދެއް)

**ނޯޓް:** ބަޖެޓްގައި ކަނޑައެޅިފައިވާ ވަކިމަޝަރޫޢެއްގެ ދަށުން ކުރައްވާ ދަތުރެއްނަމަ އެދަތުރުގެ ހުރިހާ ޚަރަދެއް ހިމަނަންޖެހޭނީ އެމަޝްރޫޢުގެ ދަތުރުގެ ޚަރަދުގެ ތެރޭގައެވެ.

**005 221 ބިދޭސީންނަށްދެވޭ ދަތުރު ޚަރަދު**

ސަރުކާރުގެ ބަޖެޓުން ޚަރަދު ކުރާގޮތަށް ސަރުކާރުގެ ބޭނުމަށް ގެންނަ ބިދޭސީން ރާއްޖެގެނައުމާއި ފޮނުވުމަށް ކުރަންޖެހޭ ޚަރަދު ހިމަނަންޖެހޭނީ މިއައިޓަމުގައެވެ.

**999 221 އެހެނިހެން ދަތުރު ޚަރަދު**

މިއައިޓަމްގައި ހިމެނޭނީ ސަރުކާރުގެ ބޭނުމަކު މާލެއިން ހުޅުލެއަށް ނުވަތަ ވިލިނގިއްޔަށް ނުވަތަ ކައިރި ރިސޯޓަކަށް ދިއުމާއި އައުމަށް ކުރަންޖެހޭ ދަތުރުގެ ޚަރަދެވެ. އެއަރ ފްލައިޓުން އަންނަމީހަކު ބަލައި ދިއުމާއި އައުމަށް ނުވަތަ ބޭރުގެ މެހުމާނަކު ކައިރި ރަށަކަށް ގެންދިއުމާއި ގެނައުމަށް ކުރާ ދަތުރު ޚަރަދު ހިމަނޭނީ މިއައިޓަމުގައެވެ. މިފަދަ ދަތުރުތަކަށް ޚަރަދު ކުރެވޭ ފެރީ ޓިކެޓް ޚަރަދާއި އުޅަނދުގެ ކުލިވެސް ހިމެނޭނީ މިއައިޓަމްގައެވެ.

**001 222 ލިޔެކިޔުމާއި ބެހޭގޮތުން ހޯދާ ތަކެތި**

އޮފީސް މަސައްކަތަށް ހޯދާ ލިޔެކިޔުމާއިބެހޭ އެންމެހައި ތަކެތި ހިމެނޭނީ މިއައިޓަމުގައެވެ. އޭގެ ތެރޭގައި ކަރުދާހާ ގަލަންފަދަ ތަކެތީގެ އިތުރުން ފޮޓޯކޮޕީ މެޝިންގެ ޓޯނަރ، ކުދި ކަލްކިޔުލޭޓަރ، ކުދި ހީރަސްދަތި، ކޮމްޕިއުޓަރ ޑިސްކެޓް، ޕްރިންޓަރގެ ޓޯނަރ ނުވަތަ ރިބަން ފަދަ ތަކެތި ހިމެނެއެވެ.

އޮފީހުގެ ލިޔެކިޔުމުގެ އިތުރުން ހިންގާ ވަކި ޕްރޮގްރާމެއްގެ ދަށުން ހޯދާ އެފަދަ ތަކެތި ހިމަނަންޖެހޭނީ އެޕްރޮގްރާމެއް ހިންގުމުގެ ލިޔެކިޔުމުގެ ޚަރަދުގެ ތެރޭގައެވެ.

**002 222 އިންފޮރމޭޝަން ޓެކްނޮލޮޖީ އާއިބެހޭ ގޮތުން ހޯދާ ތަކެތި**

ކޮމްޕިއުޓަރގައި ބޭނުންކުރާ އާދައިގެ ޕްރޮގްރާމެއް ހޯދުމާއި، ކުދި ސޮފްޓްވެއަރއެއް ގަތުމާއި، ޒިޕް ޑްރައިވް، މައުސް، މަދަބޯޑު، ކީބޯޑު، ހާޑް ޑިސްކް ބަދަލުކުރުން، ރޭމް ބޮޑުކުރުން ފަދަ ޚަރަދުތައް ހިމެނޭނީ މިއައިޓަމުގައެވެ.

**003 222 ފިޔުލްގެ ގޮތުގައި ބޭނުންކުރެވޭ ތަކެއްޗާއި އިންޖީނު ތެޔޮފަދަ ތަކެތި**

އޮފީސް ބޭނުމަށް ގެންގުޅޭ އުޅަނދު ފަހަރަށް އެޅުމަށްޓަކައި ހޯދާ ފިޔުލާއި، އަޑީތެޔޮ ފަދަ ތަކެތެ ހިމެނޭނީ މިއައިޓަމުގައެވެ. އަދި އޮފީހުގެ ޖަނެރޭޓަރ ހިންގައިގެން ކަރަންޓު ބޭނުންކުރާ ތަންތަނުގައި ޖަނެރޭޓަރ ހިންގުމަށް ހޯދަންޖެހޭ ފިޔުލާއި، އަޑީތެޔޮ ފަދަ ތަކެތިވެސް ހިމަނަންޖެހޭނީ މިއައިޓަމުގައެވެ.

**004 222 އޮފީހުގެ ޚިދުމަތުގައި އުޅޭވަގުތުގައި އޮފީހުގައި ދެވޭ ކެއުމާއި ސައި ފަދަ ތަކެތި**

ތަނުގައި ކައްކައިގެން މުވައްޒަފުންނަށް ކާންދޭގޮތަށް ހަމަޖައްސަވާފައި ހުންނަ އޮފީސް އޮފީހަށް މުވައްޒަފުންނަށް ކާން ދިނުމަށް ހޯދާ ތަކެތި ހިމެނެންޖެހޭނީ މިއައިޓަމުގައެވެ. އަދި މީގެ އިތުރުން ސަރުކާރުން އަންގަވައިގެން އޮފީހުގައި ކުރާ ޚާއްޞަ މަސައްކަތްކުރުމުގައި އުޅޭ މީހުންނަށް ހުއްދަދެއްވާފައިވާ ގޮތަކަށް، ހުއްދަ ދެއްވާފައިވާ ރޭޓުން އޮފީހުގައި ދެވޭ ކެއުމާއި ސައިގެ ޚަރަދުވެސް ހިމެނޭނީ މިއައިޓަމުގައެވެ.

ބަޖެޓުގައި ކަނޑައެޅިފައިވާ ވަކި ޕްރޮގްރާމެއްގެ ދަށުން ހިންގާ ކަމަކަށް ކުރެވޭ މިފަދަ ޚަރަދު ހިމަނަންޖެހޭނީ އެޕްރޮގްރާމެއްގެ ޚަރަދުގެ ތެރޭގައެވެ. އަދި ކޮއްތަށް ވަކި ޢަދަދެއް ކަނޑައެޅި އެ ޢަދަދު ކޮއްތުގެ ފައިސާގެ ގޮތުގައި މުވައްޒަފުންގެ އަތަށް ފައިސާއިންދޭނަމަ މިއައިޓަމްގައި އެޚަރަދު ހިމަނައިގެންނުވާނެއެވެ. އެފަދަ ޚަރަދު ހިމެނޭނީ ކޯޑް ނަންބަރ 10 212 ގައެވެ.

**005 222 އިލެކްޓްރިކާ ބެހޭގޮތުން ހޯދާތަކެތި**

މިއައިޓަމްގައި ހިމެނޭނީ އޮފީހުގެ ސްޓޮކްގައި ބަހައްޓައިގެން ބޭނުން ކުރަމުން ގެންދާގޮތަށް ހޯދާ އިލެކްޓްރިކާބެހޭ ތަކެއްޗެވެ.މީގެ ތެރޭގައި ހިމެނޭނީ އިލެކްޓްރިކް ހޮޅިބުރި، ބޮކި، އިސްޓާޓަރ ފަދަ ތަކެއްޗެވެ.

އެކިއެކި މުނާސަބަތު ފާހަގަ ކުރުމަށް ހޯދާފައި ހުންނަ ކުލަ ބޮކި ފަދަ ޒީނަތްތެރި ކުރުމަށް ހޯދޭ ތަކެތި މިއައިޓަމްގައި ހިމަނައިގެން ނުވާނެއެވެ. އެފަދަ ތަކެތި ހިމެނެންޖެހޭނީ އެތަކެތި ހޯދި ބޭނުމެއް ހިމެނޭ ޕްރޮގްރާމެއްގެ ޚަރަދުގެ ތެރޭގައެވެ.

**006 222 ސްޕެއަރ ޕާރޓްސް ހޯދުމަށް**

އޮފީހުގެ ސްޓޮކުގައި ބަހައްޓައިގެން މެޝިނަރީ އާއި އިކުއިޕްމަންޓް ނުވަތަ އުޅަނދުފަހަރު މަރާމާތު ކުރުމަށް ބޭނުންކުރާގޮތަށް ހޯދާފައި ހުންނަ ސްޕެއަރ ޕާޓްސްގެ ޚަރަދު ހިމެނެންޖެހޭނީ މިއައިޓަމުގައެވެ.

ބޭރު ފަރާތަކަށް އަގުދީގެން އެފަދަ އެއްޗެއް މަރާމާތު ކުރާއިރު މަރާމާތު ކުރުމަށް ބޭނުންކުރާ ސްޕެއަރ ޕާޓްސް ހިމެނެންޖެހޭނީ އެތަކެތި މަރާމާތުކުރުމުގެ އަގުގު ތެރޭގައެވެ.

**007 222 ޔުނިފޯރމް ދިނުމަށްޓަކައި ހޯދާތަކެތި**

މިއައިޓަމްގައި ހިމެނޭނީ ސަރުކާރުގެ އޮފީސްތަކުގެ ތެރެއިން ޔުނިފޯރމް ދިނުމަށް ހަމަޖައްސަވާފައިވާ އޮފީސްތަކުގައި ޔުނިފޯރމް ދިނުމަށްޓަކައި ހޯދާ ތަކެތީގެ ޚަރަދެވެ. މިގޮތުން ޔުނިފޯރމްގެ ހުރިހާ އައިޓަމެއް ނިމެންދެން ކުރަންޖެހޭ ހުރިހާ ޚަރަދަކީވެސް މިކަމަށް ކުރެވޭ ޚަރަދެވެ.

ބަޖެޓްގައި ވަކިން ކަނޑައެޅިފައިވާ ވަކި ޕްރޮގްރާމެއްގެ ދަށުން ހިންގާ ޙަރަކާތްތަކަށް ހޯދާ ޔުނިފޯރމްގެ ޚަރަދު ހިމެނެންޖެހޭނީ އެޕްރޮގްރާމެއްގެ ޚަރަދުގެ ތެރޭގައެވެ. **މިސާލަކަށް:** ކެޑޭޓް ޔުނިފޯރމް، ގާރލް ގައިޑް ޔުނިފޯރމް ފަދަ ޚަރަދު ހިމެނެންޖެހޭނީ ކެޑޭޓް ޙަރަކާތް ނުވަތަ ގާރލްގައިޑް ޙަރަކާތް ހިންގުމަށް ކަނޑައެޅޭ ޚަރަދުގެ ތެރޭގައެވެ.

**008 222 ކުނިކަހާ ފޮޅާސާފުކުރުމަށް ހޯދާ ތަކެތި**

އޮފީހުގެ ސްޓޮކްގައި ބަހައްޓައިގެން ކުނިކަހާ ފޮޅާ ސާފުކުރުމުގައި ބޭނުންކުރުމަށް ހޯދާ ހުރިހާ ތަކެތި ހިމެނޭނީ މިއައިޓަމުގައެވެ. އޭގެ ތެރޭގައި އިލޮށިފަތި، ކުނިކަހާ ފިހި، ޑަސްބިން، ކުނިއަޅާ ވަށިގަނޑު، އެއަރފްރެޝްނަރ، ފައިފުހި، ވިމް، ސާފު ލިކުއިޑް، ސައިބޯނި، ފަދަ ހުރިހާ ތަކެއްޗެއް ހިމެނޭނީ މިއައިޓަމުގައެވެ.

**009 222 ހިފާގެންގުޅޭ ތަކެތި ހޯދުމަށް**

އޮފީހުގެ އެކިއެކި ބޭނުމަށް ހޯދާ ތެލި، ތަށި، ސަމުސާ، ޖޯޑް، ވަޅި، އޫ، ޖަގު، ސައިކުރާ، ތަރުމޯޒު، ފަދަ ތަކެތި ހިމެނޭނީ މިއައިޓަމުގައެވެ.

**010 222 އޮފީސް ޒީނަތްތެރި ކުރުމަށް ހޯދާތަކެތި**

އޮފީސް ޒީނަތްތެރި ކުރުމަށްޓަކައި ހޯދާ ގަސް މުށި، މާޓުކުރި، ޕޯސްޓަރ، ފޮޓޯ ލޯގަނޑު ފަދަ ތަކެތި ހިމެނޭނީ މިއައިޓަމުގައެވެ.

**110 222 ދޮރުފޮތި، މޭޒުފޮތި އަދި ދިދަ ފަދަ ފޮތީގެ ބާވަތްތައް ހޯދުމަށް**

އޮފީހުގައި ބޭނުންކުރުމަށް ހޯދާ ދޮރުގައި ދަމާފޮތި، މޭޒުމަތީ އަޅާފޮތި އޮފީހުގައި ނަގާ ރަސްމީ ދިދައަށް ބޭނުންވާ ދިދަ ފަދަ ތަކެތީގެ ޚަރަދު ހިމަނަންޖެހޭނީ މިއައިޓަމުގައެވެ. އޭގެ އިތުރުން އޮފީހަކީ ނިދާ އުޅޭގޮތަށް ހަމަޖެހިފައިވާ ތަނެއްނަމަ އެފަދަ ތަންތަނަށް ހޯދާ ބާލިސް، ބާލީހު އުރަ، ބެޑްސީޓު، ތުވާލި ފަދަތަކެތިވެސް ހިމަނަންޖެހޭނީ މިއައިޓަމުގައެވެ.

ބަޖެޓްގައި ކަނޑައެޅިފައިވާ ވަކި ޕްރޮގްރާމެއްގެ ދަށުން ހިންގޭ ކަމަކަށް ބޭނުންކުރުމަށް ހޯދާ އެފަދަ ތަކެތި ހިމެނެންޖެހޭނީ އެޕްރޮގްރާމްގެ އެފަދަ ޚަރަދުގެ ތެރޭގައެވެ.

**999 222 އެހެނިހެން ގޮތްގޮތުން ހޯދާ ތަކެތި**

މަތީގައިވާ 222 ގެ އައިޓަމްކަށް ނުފެތޭ ގޮތަށް ހޯދޭ ކޮންމެ އެއްޗަކީ މިއައިޓަމްގައި ހިމެނޭ ތަކެއްޗެވެ. އޭގެ ތެރޭގައި ވިއްސާރަ ކޯޓް، ދަބަސް، ފަސްޓް އެއިޑަށް ބޭނުންވާ ތަކެތި، އޯޑިއޯ ޓޭޕް، ވީޑިއޯ ޓޭޕް، ގަސްކާނާ ފަދަ ތަކެތި ހިމެނެއެވެ.

**001 223 ޓެލެފޯން، ފެކްސް އަދި ޓެލެކްސް ޚަރަދު**

ޓެލެފޯން ބިލް، ޕީ.އޭ.ބީ.އެކްސް ގެ ބިލް، މޯބައިލް ފޯނުގެ ބިލްފަދަ ޓެލެފޯނާއިބެހޭ ބިލްތަކާއި، ފެކްސް އާއި ޓެލެކްސްއާއިބެހޭ ބިލްތައް ދެއްކުމަށް ކުރެވޭ ހުރިހާ ޚަރަދެއް ހިމެނޭނީ މި އައިޓަމުގައެވެ.

**002 223 އިލެކްޓްރިކްފީގެ ޚަރަދު**

މި އައިޓްގައި ހިމެނޭނީ އިލެކްޓްރިކް ބިލް އަދާކުރުމަށް ކުރެވޭ ޚަރަދެވެ.

**003 223 ބޯފެނާއި ފާޚާނާގެ ޚިދުމަތުގެ އަގުދިނުމަށް ކުރާ ޚަރަދު**

ފާޚާނާގެ ފީ ދެއްކުމާއި ބޯފެނަށް ފައިސާ ދައްކަވަން ޖެހިއްޖެނަމަ އެކަމަށް ހިނގާ ޚަރަދު ހިމަނަންޖެހޭނީ މި އައިޓަމުގައެވެ.

**004 223 ލީޒްލައިން އާއި އިންޓަނެޓްގެ ޚަރަދު**

އޮފީހުގައި ބޭނުންކުރާ އިންޓަނެޓްގެ ބިލް އަދާ ކުރުމަށާއި، ލީޒްލައިންގެ ކުލި ދެއްކުމަށް ޚަރަދުވާ ފައިސާ ހިމަނަންޖެހޭނީ މި އައިޓަމުގައެވެ.

**005 223 ޢިމާރާތުގެ ކުއްޔާއި ބިމުގެ ކުލި**

އޮފީހުގެ ބޭނުމަށް ކުއްޔަށް ހިފާފައިވާ ޢިމާރާތްތަކުގެ ކުލި ނުވަތަ ބިމުގެ ކުލި ދެއްކުމަށް ކުރެވޭ ޚަރަދު ހިމަނަންޖެހޭނީ މި އައިޓަމުގައެވެ.

ބަޖެޓުގައި ހިމެނިފައިވާ އެހެން ޕްރޮގްރާމެއްގެ ދަށުން ކުއްޔަށް ހިފާތަންތަނުގެ ކުލި ހިމަނަންޖެހޭނީ އެ ޕްރޮގްރާމެއްގެ ޚަރަދުގެ ތެރޭގައެވެ. **މިސާލަކަށް:** ވާރކްޝޮޕެއް ބޭއްވުމަށް ތަނެއް ކުއްޔަށް ހިފާނަމަ އެ ޚަރަދު ހިމަނަންޖެހޭނީ އެ ވާރކްޝޮޕްގެ ޚަރަދުގެ ތެރޭގައެވެ.

**006 223 ތަކެތީގެ ކުލި**

އޮފީސްބޭނުމަށް ކުއްޔަށް ތަކެތި ދޫކުރާ ފަރާތްތަކުން ކުއްޔަށް ގެންނަތަކެތީގެ ކުލީގެ ޚަރަދު ހިމެނޭނީ މި އައިޓަމުގައެވެ. އެކިއެކި ދަތުރުކުރުމަށް ހިފާ އުޅަނދުގެ ކުލި މި އައިޓަމުގައި ހިމަނައިގެން ނުވާނެއެވެ. އަދި ބަޖެޓްގައި ހިމަނާފައިވާ ޕްރޮގްރާމެއްގެ ދަށުން އެ ފްރޮގްރާމެއް ހިންގުމަށް ކުއްޔަށްގެނެވޭ ތަކެތިވެސް ހިމަނަންޖެހޭނީ އެ ޕްރޮގްރާމްގެ ޚަރަދުގެ ތެރޭގައެވެ.

**007 223 ޢިމާރާތާއި ތަންތާނގެ ސެކިއުރިޓީ ބެލެހެއްޓުމުގެ ޚަރަދު**

މި އައިޓަމުގައި ހިމެނޭނީ ސަރުކާރުގެ އޮފީސް ޢިމާރާތް، ގުދަން އަދި މިނޫންވެސް ސަރުކާރުގެ ތަންތަނުގެ ސެކިއުރިޓީ ބެލެހެއްޓުން އަމިއްލަ ފަރާތަކާއި ޙަވާލުކުރައްވައިގެން ބަލަހައްޓަވާނަމަ، އެފަރާތްތަކަށް ދައްކަންޖެހޭ ފީ ގެ ޚަރަދެވެ.

**008 223 އޮފީސް ޢިމާރާތް ފޮޅާ ސާފު ކުރުމުގެ ޚިދުމަތަށް ދޭ ފައިސާ އާއި ކުނީ ފީ**

ޢާންމު ފަރާތްތަކާއި ޙަވާލުކޮށްގެން ކޮންޓްރެކްޓެއްގެ ދަށުން އޮފީސް ފޮޅާ ސާފުކުރާނަމަ އެފަރާތަށް ދައްކާ ފީ އާއި މަގުމަތި ކުނިކެހުމަށް ދައްކާ ކުނީ ފީ ގެ ޚަރަދު ހިމެނޭނީ މި އައިޓަމުގައެވެ.

**009 223 ޕޯސްޓޭޖާއި މެސެޖް ޚަރަދު**

ރާއްޖޭގެ އެއްތަނުން އަނެއްތަނަށާއި ރާއްޖޭން ބޭރަށް ޚަރަދުވާ ޕޯސްޓޭޖާއި، ޑީ.އެޗް.އެލް. ފަދަ ކުރިއަރ ތަކުގެ ބިލް އަދާކުރުންފަދަ ޚަރަދުތަކާއި ރާއްޖޭގެ އެއްތަނުން އަނެއްތަނަށް ނުވަތަ ރާއްޖޭން ބޭރަށް މެސެޖް ފޮނުވުމަށް ޚަރަދެއްކުރެވޭނަމަ އެ ޚަރަދެއް ހިމަނަންޖެހޭނީ މި އައިޓަމުގައެވެ.

**010 223 އިޢުލާން، އިޝްތިހާރު، އެންގުން އަދި އިޝްތިރާކު ޚަރަދު**

އޮފީސް ބޭނުމަށް ދުވަހު ނޫސްތަކުގައި ޝާއިޢުކުރާ އިޢުލާން، އިޝްތިހާރު، އެންގުން ފަދަ ތަކެތި ޝާއިޢު ކުރުމުގެ އަގާއި، ރޭޑިޔޯ އާއި ޓީވީން އެފަދަތަކެތި ފޮނުވުމުގެ ބިލްތަކަށް ފައިސާ ދެއްކުމާއި، ދުވަހު ނޫސްތަކުގެ އިޝްތިރާކު ދައްކަން ކުރެވޭ ޚަރަދު ހިމެނޭނީ މި އައިޓަމުގައެވެ.

**011 223 އުފުލުމުގެ ޚަރަދު**

އުފުލުމުގެ ޚަރަދަކީ ކޮންމެ ގޮތަކުންވިޔަސް އެއްތަނުން އަނެއްތަނަށް އެއްޗެއް ގެންދިޔުމާއި ގެނައުމަށް ހިނގާކޮންމެ ޚަރަދެކެވެ. **މިސާލަކަށް:** ހުޅުލެއަށް ޕާރސަލެއް ގެންދިޔުމަށް ޚަރަދުކުރާ ފެރީ ޓިކެޓް ނުވަތަ ކުއްޔަށްހިފާ ދޯނި ކުލި، ރާއްޖެތެރެއަށް ތަކެތި އުފުލުމާއި ގެނައުމަށް އުޅަނދުފަހަރަށް ދޭ ނާލު، ވައިގެ މަގުން ގެނައުމާއި ފޮނުވުމަށް ދައްކާ ފުރައިޓް ޗާރޖް އަދި އޮފީސް ބޭނުމަށް ބާޒާރުން އެއްޗެއް ގެނައުމަށް ބޭނުން ކުރާ ވެހިކަލްގެ ކުލި ފަދަ ޚަރަދުތައް ހިމެނޭނީ މި އައިޓަމުގައެވެ.

**120 223 ޖަލްސާ އަދި ސެމިނަރ ފަދަކަންތައްތަކަށް ކުރާ ޚަރަދު**

މި އައިޓަމުގައި ހިމެނޭނީ ޖަލްސާ އަދި ސެމިނަރ ފަދަ ކަންތައްތަކަށް ހިނގާ ކޮންމެ ޚަރަދެކެވެ. މިގޮތުން ދަޢުވަތު ކާޑު ތައްޔާރުކުރުމާއި، ލިޔެކިޔުމަށް ބޭނުންވާ ތަކެތި ހޯދުމާއި، ކުއްޔާއި، ތަންޒީނަތްތެރިކުރުމާއި، ބިލެއްމީރުކޮށްލެއްވުން ފަދަ ޚަރަދުތައް ހިމަނަންޖެހޭނީ މި އައިޓަމުގައެވެ.

**013 223 އެކިއެކި ރަސްމީ މުބާރާތްތަކާއި މުނާސަބަތު ފާހަގަ ކުރުމަށް ކުރެވޭ ޚަރަދު**

އެކިއެކި އަދަބީ މުބާރާތްތަކާއި ކުޅިވަރު މުބާރާތްތައް ބޭއްވުމަށާއި، ހިންގުމާއި ބެހޭގޮތުން ކުރެވޭ ހުރިހާ ޚަރަދަކާއި، އެކިއެކި މުނާސަބަތު ފާހަގަ ކުރުމަށްޓަކއި ކުރެވޭ ހުރިހާ ޚަރަދެއް ހިމަނަންޖެހޭނީ މި އައިޓަމުގައެވެ. މިފަދަ މުނާސަބަތެއް ފާހަގަ ކުރުމަށް ބާއްވާ ޙަފްލާއާއި، ރާވާ ކުޅިވަރަށް ހިނގާ ޚަރަދާއި، ސްޓޭޖް ޝޯ ފަދަ ކަންކަމަށް ކުރެވޭ ޚަރަދު މި އައިޓަމުގައި ހިމެނޭނެއެވެ.

މުނާސަބަތެއް ފާހަގަ ކުރުމަށް ބާއްވާނީ ހަމައެކަނި ޖަލްސާއެއްނަމަ، އެ ޖަލްސާ އާއިބެހޭ ހުރިހާ ޚަރަދެއް ހިމެނޭނީ ކޯޑު ނަންބަރ 012 223 ގައެވެ.

**014 223 އިޖްތިމާޢީ ތަރައްޤީގެ އެކިއެކި ޕްރޮގްރާމްތައް ހިންގުމުގެ ޚަރަދު**

ތަޢުލީމީ އަދި ޞިއްޙީ ދާއިރާފަދަ ތަންތަނުން ހިންގޭ އިޖްތިމާޢީ ތަރައްޤީގެ އެކިއެކި ޕްރޮގްރާމް ހިންގުމަށް ކުރެވޭ ޚަރަދު ހިމެނޭނީ މި އައިޓަމުގައެވެ.

**މިސާލަކަށް:** މުޅި ރާއްޖޭގައި ވެކްސިން ދިނުމުގެ ޕްރޮގްރާމެއް ހިންގުމުގެ ޚަރަދު، އެއިޑްސްއަށް ހޭލުންތެރިކުރުމުގެ ޕްރޮގްރާމެއް ހިންގުމުގެ ޚަރަދު، ރާއްޖެއިން ލިޔަންކިޔަން ނުދަތުން ފިލުވާލުމަށް ހިންގާ ޕްރޮގްރާމް ހިންގުމުގެ ޚަރަދު، މަސްތުވާ ތަކެއްޗާއިބެހޭ ގޮތުން ޢާންމުން ހޭލުން ތެރިކުރުމުގެ ޕްރޮގްރާމް ފަދަ ޕްރޮގްރާމް ހިންގުމުގެ ޚަރަދެވެ.

އެކިއެކި ދުވަސް ފާހަގަ ކުރުމުގެ ޚަރަދާއި އެކިއެކި މުބާރާތްތައް ހިންގުމުގެ ޚަރަދު މި އައިޓަމުގައި ހިމަނައިގެން ނުވާނެއެވެ. އެފަދަ ޚަރަދު ހިމެނޭނީ ކޯޑް ނަންބަރ 013 223 ގައެވެ.

**015 223 ސަރުކާރުން ބާއްވާ އެކިއެކި އިމްތިޙާންތަކާބެހޭ ގޮތުން ކުރާ ޚަރަދު**

ސަރުކާރުން ބާއްވާ ބޭރުގެ އިމްތިޙާންތަކާ ބެހޭގޮތުން ހިނގާ ހުރިހާ ޚަރަދެއް ހިމެނޭނީ މި އައިޓަމުގައެވެ. އޭގެތެރޭގައި ޓެސްޓްޕޭޕަރ ގެނައުމާއި، ފޮނުވުމާއި އިމްތިޙާން ބާއްވާ ހޯލުގެ ކުލި، އިމްތިޙާންގެ ކަންތައްތައް ބަލަހައްޓާ މީހުންގެ ޚަރަދު ފަދަ، ސީދާގޮތުން އިމްތިޙާނަށް ހިނގާ ހުރިހާ ޚަރަދެއް ހިމެނޭނީ މި އައިޓަމުގައެވެ.

ހަމަ އެފަދައިން ރާއްޖޭގެ ސްކޫލްތަކުގައި ނުވަތަ ފެކަލްޓީތަކުގައި ބާއްވާ އެފަދަ އިމްތިޙާންތަކުގެ ޓެސްޓް ޕޭޕަރ ޗާޕްކުރުމާއި، ހޯލް ކުލި އަދި އިންސްޓްރަކްޓަރުންގެ ފީ ފަދަ ސީދާ އެކަމާބެހޭ ގޮތުން ކުރެވޭ ހުރިހާ ޚަރަދެއް ހިމަނަންޖެހޭނީ މި އައިޓަމުގައެވެ.

**016 223 ކޮންސަލްޓެންސީ ޚިދުމަތާއި ތަރުޖަމާކުރުން ފަދަ ޚިދުމަތުގެ އަގަށް ދޭ ފައިސާ**

ސަރުކާރުން ކުރާ މަސައްކަތެއްގެ ކޮންސަލްޓެންޓުންގެ ގޮތުގައި ބަޔަކު ޢައްޔަންކޮށްފިނަމަ، އެ ފަރާތަކަށް ދޭންޖެހޭ ކޮންސަލްޓެންސީ ފީ އާއި، އަމިއްލަ ފަރާތެއް ލައްވާ ތަރުޖަމާ ކުރުވާ ޤާނޫނެއް ނުވަތަ އެނޫންވެސް ލިޔުމެއް ތަރުޖަމާ ކުރުމުގެ އަގަށް ދޭންޖެހޭ ފައިސާ ފަދަ ހުރިހާ ފައިސާއެއް ހިމަނަންޖެހޭނީ މި އައިޓަމުގައެވެ.

**170 223 މެހުމާނުންނަށް މެހުމާންދާރީ އަދާކުރުމަށް ކުރާ ޚަރަދު**

ރާއްޖެއިން ބޭރުން ވަޑައިގަންނަވާ ޢިއްޒަތްތެރިންނާއި، އޮފީހަށް ވަޑައިގަންނަވާ މެހުމާނުންނަށް މެހުމާންދާރީ އަދާކުރުމަށް ހިނގާ ހުރިހާ ޚަރަދެއް ހިމެނޭނީ މި އައިޓަމުގައެވެ.

މެހުމާނަކަށް މަރުޙަބާ ދެންނެވުމަށް ކުރެވޭ ހުރިހާ ޚަރަދާއި، ހުންނެވުމާއި، ފަރިއްކޮޅު، ސައިފޮދު ފަދަ ކަންކަމަށް ހިނގާ ޚަރަދާއި، ތަންތަން ބައްލަވައިލެއްވުމަށް ކުރެވޭ ދަތުރުތަކުގެ ޚަރަދާއި، މުނިފޫހިފިލުވުމުގެ އައިޓަމެއް ބާއްވާނަމަ އެކަމުގެ ޚަރަދާއި، ހަދިޔާއެއް އަރުވާނަމަ އެކަމަށް ހިނގާ ޚަރަދާއި، އަލްވަދާޢު ދެންނެވުމަށްޓަކައި ކުރެވޭ ހުރިހާ ޚަރަދެއްވެސް ހިމަނަންޖެހޭނީ މި އައިޓަމުގައެވެ.

**180 223 ބިދޭސީ މުވައްޒަފުންގެ ވިސާފީ، ވާރކްޕާމިޓް ފީ އަދި އައި.ޑީ ކާޑު ހެއްދުމަށް**

އޮފީހުގެ ބޭނުމަށް ގެންނަ ބިދޭސީންނަށް ވިސާފީ ނުވަތަ ވާރކްޕާމިޓް ފީ ދެއްކުމުގެ ޚަރަދާއި އެކަމަށްޓަކައި ހައްދަންޖެހޭ އައިޑެންޓިޓީ ކާޑު ހެއްދުމަށް ކުރެވޭ ހުރިހާ ޚަރަދެއް ހިމަނަންޖެހޭނީ މި އައިޓަމުގައެވެ.

**019 223 އެކި ކަންކަމަށް ސަރުކާރުން ދައްކަންޖެހޭ އަހަރީ ފީ ތައް**

ސަރުކާރުގެ ބޭނުމުގައި ގެންގުޅޭ އެއްގަމުގައި ދުއްވާ ތަކެއްޗާއި، ކަނޑުގައި ދުއްވާ ތަކެތީގެ އަހަރީ ފީ އާއި އަދި އެނޫންވެސް އަހަރީ ފީ ނުވަތަ މަސްމަހަށް ފީ ދައްކަންޖެހޭ ކޮންމެ އެއްޗެއްގެ ފީ ދެއްކުމަށް ހިނގާ ޚަރަދު ހިމެނޭނީ މި އައިޓަމުގައެވެ.

**020 223 ޢާންމު ފައިދާއަށް ޗާޕްކުރެވޭ ތަކެތީގެ ޚަރަދު**

ޢާންމުންނަށް ފައިދާއެއް ލިބޭގޮތަށް ޗާޕްކުކޮށްގެން ބަހާ ނުވަތަ ވިއްކާ ކޮންމެ އެއްޗެއް ޗާޕްކުރުމަށް ހިނގާ ޚަރަދު ހިމެނޭނީ މި އައިޓަމުގައެވެ. **މިސާލަކަށް:** ދީނުގެމަގު، ފަތްތޫރަ އަދި އެކިއެކި ދާއިރާތަކުން ޢާންމުންގެ ހޭލުން ތެރިކަން އިތުރުކުރުމުގެ ގޮތުން ޗާޕްކޮށްގެން ބަހާ ލުއި ފޮތް ފަދަ ތަކެތި ހިމެނޭނީ މި އައިޓަމުގައެވެ. އޮފީހުން ކުރާ މަސައްކަތެއްގެ ގޮތުން އެކިއެކި ކަންކަމަށް ތައްޔާރުކުރާ އެޕްލިކޭޝަން ފޯމާއި، ސެޓްފިކެޓާއި، ބިލްފޮތް ފަދަތަކެތި ޗާޕްކުރުމަށް ޚަރަދުކުރަންޖެހޭނީ ލިޔެކިޔުމަށް ކުރެވޭ ޚަރަދުގެ ތެރެއިންނެވެ.

**021 223 ދޮވެ އިސްތިރި ކުރުމުގެ ޚަރަދު**

މި އައިޓަމުގައި ހިމެނޭނީ އަމިއްލަ ފަރާތްތަކަށް އަގުދީގެން އޮފީހުގެ ޔުނީފޯމާއި މޭޒުފޮތި، ދޮރުފޮތި ފަދަތަކެތި ދޮއްވާނަމަ، އެފަރާތަށް ދޮވުމުގެ އަގަށް ދޭ ފައިސާގެ ޢަދަދެވެ. އޮފީހުގައި ދޮންނަމެޝިނެއް ހުރެގެން ދޮންނަގޮތަށް ހަމަޖެހިފައިވާ ތަންތަނަށް ހޯދާ ދޮންނަކުނޑި، ލައްފިލުވާ ބޭސް ފަދަ ތަކެތި ހޯދުމުގެ ޚަރަދު ހިމެނޭނީ ކޯޑް ނަންބަރ 999 222 ގެ ޚަރަދުގެ ތެރޭގައެވެ.

**022 223 އޮފީސް ޚިދުމަތުގައި އުޅެނިކޮށް ލިބޭ ގެއްލުމަށް ނުވަތަ ބަލިވާ މީހުންނަށް ބޭސްކޮށްދިނުމަށް**

އޮފީހުގެ މަސައްކަތެއް ކުރަނިކޮށް އެމަސައްކަތުގެ ތެރޭގައި ދިމާވި ކަމަކުން މީހަކަށް ލިބުނު ގެއްލުމަކަށް ދާއިމީ ގޮތެއްގައި ބޭސް ކޮށްދޭން ޖެހިއްޖެނަމަ އެކަމަށް ހިނގާ ޚަރަދާއި، އޮފީހުގެ މަސައްކަތެއްގައި އުޅެނިކޮށް ކުއްލިއަކަށް ބަލިވާ މީހުންނަށް ވަގުތީގޮތުން ފަރުވާ ދިނުމަށް ހިނގާ ޚަރަދު ހިމަނަންޖެހޭނީ މި އައިޓަމުގައެވެ.

**023 223 ރާއްޖޭގައާއި ރާއްޖޭން ބޭރުގައި ބާއްވާ އެކިއެކި ފެއަރގައި ބައިވެރިމުވުގެ ޚަރަދު**

ރާއްޖޭން ބޭރުގައި ބާއްވާ އެކިއެކި ފެއަރގައި ރާއްޖޭގެ ނަމުގައި ބައިވެރިވުމަށް ކުރެވޭ ހުރިހާ ޚަރަދަކާއި، ރާއްޖޭގައި ބާއްވާ އެފަދަ ފެއަރ ތަކުގައި ބަޖެޓުން ޚަރަދުކޮށްގެން ބައިވެރިވާނަމަ އެކަމަށް ކުރާ ހުރިހާ ޚަރަދެއް ހިމެނޭނީ މި އައިޓަމުގައެވެ.

**024 223 ބޭންކް ޗާޖާއި، ކޮމިޝަންގެ ގޮތުގައި ދައްކާ ފައިސާ**

ސަރުކާރުގެ ބަޖެޓުގައި ހިމެނޭ ފައިސާ އެއްތަނުން އަނެއްތަނަށް ފޮނުވުމަށް ނުވަތަ އެނޫންވެސް ޓްރާންސްފަރއެއް ހެދުމަށް ބޭންކަށް ދައްކަންޖެހޭ ޗާޖް، ކޮމިޝަން ނުވަތަ އިންޓަރެސްޓްގެ ޚަރަދު ހިމެނޭނީ މި އައިޓަމުގައެވެ.

**250 223 އިންޝުއަރެންސް ޚިދުމަތުގެ އަގު އަދާކުރުން**

ސަރުކާރުގެ ބަޖެޓުން ޚަރަދު ކުރައްވައިގެން އިންޝުއަރެންސްއަށް ފައިސާއެއް ދެއްވަންޖެހޭނަމަ އެ ޚަރަދެއް ހިމަނަންޖެހޭނީ މި އައިޓަމުގައެވެ.

**999 223 އެހެނިހެން ޚިދުމަތުގެ ޚަރަދު**

މަތީގައިވާ 223ގެ ކޯޑުތަކުގެ އެއްވެސް އައިޓަމަކަށް ނުފެތޭ ޚިދުމަތްތަކަށް ކުރަންޖެހޭ ހުރިހާ ޚަރަދެއް ހިމެނޭނީ މި އައިޓަމުގައެވެ. **މިސާލަކަށް:** އޮފީސްބޭނުމަށް ނަގަންޖެހޭ ފޮޓޯނެގުން، އައި.ޑީ. ކާޑު ހެދުން، އޮފީސްތެރޭގައި ހުންނަ ރުއްގަސް ސާފުކުރުން، އެކިއެކި ކުޅިވަރު ދަސްކޮށްދޭ ކޯޗުންނަށް ދޭ ފައިސާ ފަދަ ޚިދުމަތުގެ ޚަރަދުގެ އެހެން ކޯޑެއްގައި ނުހިމެނޭ ޚިދުމަތުގެ ޚަރަދެވެ.

**001 224 މެޑިކަލް ސަޕްލައިޒް / ކޮންޒިއުމަބަލްސް**

މިއައިޓަމްގައި ހިމެނޭނީ ހޮސްޕިޓަލްތަކުގައި ބޭސްއަޅައި ދިނުމާއި އިންޖެކްޝަން ޖެހުމާއި، ލެބޯޓްރީ ޓެސްޓާއި، އެފަދަ އެހެނިހެން ކަންކަމަށް ހޯދާ ކޮންސިޔުމަބަލް އައިޓަމްތަކެވެ.

**011 224 އެޑިޔުކޭޝަން ސަޕްލައިޒް / ކޮންޒިއުމަބަލްސް**

މި އައިޓަމްގައި ހިމެނޭނީ ސްކޫލްތަކާއި މަދަރުސާ މަކުތަބުފަދަ ތައްތަނަށް ހޯދާ ޓީޗިންގ އެއިޑްސްއާއި ކުޅިވަރު ސާމާނުފަދަ ބޭނުންކޮށް ނެތިދާކަހަލަ ޚަރަދެވެ.

**210 224 ބަންދު ކުރެވިފައި ތިބޭމީހުންނަށް ކާން ދިނުމަށް ހޯދާ ތަކެތި**

މިއީ ޖަލުގައި ނުވަތަ އެނޫން ގޮތަކަށްވެސް ހައްޔަރު ކުރެވިފައި ތިބޭ މީހުންނަށް ކާންދިނުމަށް ހިނގާ ޚަރަދު ހިމެނޭ އައިޓަމެވެ.

**022 224 ބަންދު ކުރެވިފައި ތިބޭމީހުންނަށް ހޯދަންޖެހޭ އެހެނިހެން ތަކެތި ހޯދުމަށް**

މިއީ ޖަލުގައި ނުވަތަ އެ ނޫންގޮތަކަށްވެސް ހައްޔަރުކުރެވިފައި ތިބޭ މީހުންނަށް ނިދާ އުޅެވޭނެގޮތް ހަދައިދިނުމަށް، ހޯދާތަކެއްޗާއި ބޭސްފަރުވާ ކޮށްދިނުމަށް ބޭނުންވާ އެއްމެހައި ތަކެތި ހޯދައިދިނުމުގެ ޚަރަދު ހިމެނޭ އައިޓަމެވެ. އަދި މިނޫންވެސް ކެއިންބުއިން ފިޔަވައި އެހެނިހެން ގޮތްގޮތުން އެފަދަ ފަރާތްތަކަށް އެއްޗެއް ހޯދަންޖެހިއްޖެނަމަ އެ ޚަރަދު ވެސް ހިމެނޭނީ މި އައިޓަމުގައެވެ. މިއައިޓަމްގައި ބަންދުގައި ހައްޔަރުކޮށްފައިތިބޭ މީހުންނަށްސީދާ ހިނގާ ޚަރަދު ފިޔަވައި އެހެން އެއްވެސް ޚަރަދެއް ހިމެނިގެން ނުވާނެއެވެ.

**999 224 އެހެނިހެން އޮޕެރޭޝަނަލް ކޮންޒިއުމަބަލްސް**

މިއައިޓަމްގައި ހިމެނޭނީ ސިއްޙީ ދާއިރާއާއި، ތަޢުލީމީ ދާއިރާފިޔަވައި އިޖްތިމާޢި ޚިދުމަތް ދޭ ތަންނަށް ހޯދަންޖެހޭ ކޮންޒިއުމަބަލް އައިޓަމްއެވެ. **މިސާލަކަށް:** ކުޅިވަރު ކުޅޭތަންތަނަށް ކުޅިވަރާބެހޭގޮތުން ހޯދާ ސާމާނުފަދަ ބޭނުންކޮށްނެތިދާފަދަ ތަކެއްޗެއެވެ.

**001 225 ސްކޮލަރޝިޕް، ފެލޯޝިޕްގައި ދާމީހުންގެ ފައިސާ**

އެކިއެކި ކޯސްތަކުގައި ގޮސްތިބޭ މީހުންނަށް މުސާރައިގެ ގޮތުގައިދޭ އެހީގެ ފައިސާއާއި ، އެފަދަ ކޯސްތަކުގައި ގޮސްތިބޭ މީހުންނަށް ދޭންޖެހޭ ހުރިހާ ޚަރަދަކާއި، އެފަދަ ކޯސްތަކަށް މީހުން ފޮނުވުމަށް ކުރަންޖެހޭ ހުރިހާ ޚަރަދެއް ހިމަނަންޖެހޭނީ މި އައިޓަމުގައެވެ.

**002 225 ކުރުމުއްދަތުގެ ޓްރޭނިންގއާއި ސްޓަޑީ ޓުއާސްގައި ދާމީހުންގެ ޚަރަދު**

ރާއްޖޭންބޭރުގެ އެކި އެކި ކުރުމުއްދަތުގެ ކޯސްތަކަށާއި، ސްޓަޑީޓުއާޒްއަށް ދާމީހުންގެ ކޯސްފީއާއި، ކޯހުގައި އުޅޭ ދުވަސްތަކުގައި ނުވަތަ ސްޓަޑީޓުއާޒްގައި އުޅޭ ދުވަސްތަކުގައި ހުރުމާއި ، ކެއުމާއި، އަދި އެދުވަސްތަކުގައި ކުރަންޖެހޭ ހުރިހާ ޚަރަދެއް ހިމެނޭނީ މިއައިޓަމްގައވެ.

**003 225 ވާރކްޝޮޕް ފަދަކަންތައްތަކަށް ކުރާ ޚަރަދު**

އެކިއެކިފަންނީ ހުނަރު ވެރިކަން އިތުރުކުރުމަށް ސަރުކާރުން ޚަރަދުކުރައްވައިގެން ބާއްވާ ވޯރކްޝޮޕްތަކާއި، އެހެނިހެން ފަރާތްތަކުން ބާއްވާ ވާރކްޝޮޕްގައި މީހުން ބައިވެރިކުރުމަށް ކުރެވޭ ޚަރަދު ހިމެނޭނީ މިއައިޓަމުގައެވެ.

**004 225 ރާއްޖޭގައި ހިންގާ އެކިއެކި ޓްރޭނިންގ ކޯސްތަކުގައި ބައިވެރިވުމަށް ދޭ ފައިސާ**

ރާއްޖޭގައި ހިންގާ ޓްރޭނިންގ ކޯސްތަކުގައި ސަރުކާރުގެ އޮފީހަކުން ބައިވެރިކުރުވާ މުވައްޒަފުންނާއި އަދި އެނޫން މީހުން ކޯހުގައި ބައިވެރިވުމުގެ ގޮތުން ކުރާ ހުރިހާ ޚަރަދެއް ހިމެނޭނީ މި އައިޓަމުގައެވެ. އެފަދަ މީހުން ކޯހުގައި އުޅޭ ދުވަސްތަކުގައި ހުރުމާއި، ކެއުމާއި، ކޯސްފީއާއި އަދި އެހެންވެސް ޚަރަދެއް ކުރަންޖެހޭނަމަ އެ ޚަރަދެއް ހިމެނޭނީ މި އައިޓަމުގައެވެ.

**005 225 ރާއްޖޭގައި އެކިއެކި ޓްރޭނިންގ ކޯސްތައް ހިންގުމަށް ކުރާ ޚަރަދު**

ސަރުކާރުގެ އޮފީހަކުން ރާއްޖޭގައި ޓްރޭނިންގ ކޯސްތައް ހިންގާނަމަ، އެކޯހެއް ހިންގުމަށްކުރެވޭނެ ހުރިހާ ޚަރަދެއް ހިމަނަންޖެހޭނީ މިއައިޓަމުގައެވެ. ކޯހުގެ ބައިވެރިންގެ ޕޮކެޓްމަނީ ދޭންހަމަޖެހި ފައިވާނަމަ، އެކަމަށް ޚަރަދުވާ ފައިސާއާއި، ދަތުރު ޚަރަދާއި، ހުރުމާއި ކެއުމާއި އަދި އެނޫންވެސް ޚަރަދެއް ދޭން ހަމަޖައްސާފައިވާނަމަ އެޚަރަދަކާއި، ކޯހުގައި ކިޔަވާދޭ ޓީޗަރުން ނުވަތަ ރިސޯސްމީހުންނަށް ދޭ ފައިސާއާއި ކޯސްހިންގުމަށް ހޯދަންޖެހޭ ތަކެއްޗާއި ކޯސްހިންގުމަށް ތަނެއްކުއްޔަށް ހިފާނަމަ އެތަނުގެ ކުލިފަދަ ހުރިހާ ޚަރަދެއްވެސް ހިމެނޭނީ މިއައިޓަމުގައެވެ.

**006 225 އޮފީސް މުވައްޒަފުންނަށް ޚާއްޞަކޮށްގެން ހިންގޭ ޓްރޭނިންގ ޚަރަދު**

އޮފީހުގެ މުވައްޒަފުންގެ ހުނަރުވެރިކަން އިތުރުކުރުމަށްޓަކައި އޮފީހުގައި ހިންގޭ ޓްރޭނިންގ ޙަރަކާތްތަކަށް ކުރެވޭ ޚަރަދު ހިމެނޭނީ މިއައިޓަމުގައެވެ.

**001 226 މީހުން ދިރިއުޅޭގޮތަށް ބިނާކުރާ ޢިމާރާތް މަރާމާތުކުރުން**

މީހުން ދިރިއުޅުމަށް ބަޖެޓުން ޚަރަދުކޮށްގެން ޢިމާރާތްކޮށްފައިވާނަމަ އެފަދަ ޢިމާރާތެއްގައި ކުލަލުމާއި، ދަވާދުލުން، ދޮރެއް ނުވަތަ ކުޑަދޮރެއް ހަލާކުވެގެން ބަދަލުކުރުން، ފާޚާނާ ތަށި، ޓޭންކް، މޫނު ދޮންނަ ތަށި، ސިންކު މަރާމާތު ކުރުމާއި، ޢިމާރާތުގެ ފުރާޅުން ވާރޭ ވެހޭ ތަނެއް ރަނގަޅު ކުރުން، ޢިމާރާތުގައި ދޫލަ އެޅުން، ތަރަފާލު އެޅުން، ތަޅެއް ބަދަލުކުރަން، ޢިމާރާތުގެ ތެރޭގައި ބިއްގަޑެއްޖެހުން، ޢިމާރާތުގެ އިލެކްޓްރިކާއިބެހޭ ކުދި ކުދި މަރާމާތު، ފަދަ ޚރަދުތައް ހިމެނޭނީ މި އައިޓަމުގައެވެ.

**002 226 މީހުން ދިރިއުޅުން ނޫން ބޭނުންތަކަށް ބިނާކުރާ ޢިމާރާތް މަރާމާތުކުރުން**

ޢިމާރާތެއްގައި ކުލަލުމާއި، ދަވާދުލުން، ދޮރެއް ނުވަތަ ކުޑަދޮރެއް ހަލާކުވެގެން ބަދަލުކުރުން، ފާޚާނާ ތަށި، ޓޭންކް، މޫނު ދޮންނަ ތަށި، ސިންކު މަރާމާތު ކުރުމާއި، ޢިމާރާތުގެ ފުރާޅުން ވާރޭ ވެހޭ ތަނެއް ރަނގަޅު ކުރުން، ޢިމާރާތުގައި ދޫލަ އެޅުން، ތަރަފާލު އެޅުން، ތަޅެއް ބަދަލުކުރަން، ޢިމާރާތުގެ ތެރޭގައި ބިއްގަޑެއްޖެހުން، ޢިމާރާތުގެ އިލެކްޓްރިކާއިބެހޭ ކުދި ކުދި މަރާމާތު، ފަދަ ޚަރަދުތައް ހިމެނޭނީ މި އައިޓަމުގައެވެ.

**003 226 މަގާއި، ފާލަން އަދި ބްރިޖް ފަދަ ތަންތަން މަރާމާތުކުރުން**

މި އައިޓަމުގައި ހިމެނޭނީ މަގުތަކަށް ނުވަތަ ފާލަން ނުވަތަ ބްރިޖް ފަދަ ތަންތަނަށް ލިބޭ ކުދިކުދި ގެއްލުން މަރާމާތު ކުރުންފަދަ އިންފްރާސްޓްރަކްޗަރ މަރާމާތު ކުރުމާއި ބެލެހެއްޓުމަށް ކުރާ ޚަރަދެވެ.

**004 226 ވައިގެ ބަނދަރު މަރާމާތުކުރުން**

އެއަރޕޯރޓްގެ ރަންވޭ ނުވަތަ އެނޫންވެސް ރަންވޭ އާއިބެހޭ ތަނެއް މަރާމާތު ކުރަންޖެހިއްޖެނަމަ އެ ޚަރަދު ހިމެނޭނީ މި އައިޓަމުގައެވެ.

**005 226 މަގަތު ފާލަމާއި ބަނދަރު މަރާމާތްކުރުން**

މިއައިޓަމުގައި ހިމެނޭނީ މަގަތުފާލަން މަރާމާތުކުރުމާއި، ކަނޑުތޮށި ނުވަތަ އެއްގަމު ތޮށިގަނޑަށް ލިބޭ ކުދިކުދި ގެއްލުން މަރާމާތުކުރުމަށް ކުރެވޭ ޚަރަދެވެ.

**006 226 ފާޚާނާ އާއި ފެނާބެހޭ ނިޒާމް މަރާމާތުކުރުން**

މިއައިޓަމުގައި ހިމެނޭނީ އޮފީހުގެ ފެންހޮޅިއެއް ނުވަތަ ފާޚާނާ ހޮޅިއެއް ހަލާކުވުމުން، އިސްކުރެއް ހަލާކުވުމުން އަދި ފާޚާނާ އާއި ފެނާބެހޭ ސިސްޓަމަށް ލިބޭ ކުދިކުދި ގެއްލުން މަރާމާތުކުރުމުގެ ޚަރަދެވެ.

**007 226 ކަރަންޓް ވިއުގަ މަރާމާތުކުރުން**

މިއައިޓަމުގައި ހިމެނޭނީ ކަރަންޓް ވިއުގައަށް ލިބޭ އާދައިގެ ކުދިކުދި ގެއްލުން މަރާމާތު ކޮށްބެލެހެއްޓުމުގެ ޚަރަދެވެ.

**008 226 އެހެނިހެން އިންފްރާސްޓްރަކްޗަރ މަރާމާތުކުރުން**

މިއައިޓަމުގައި ހިމެނޭނީ މަތީގައިވާ 226 ގެ 7 އައިޓަމުގައި ކަނޑައެޅިފައިނެތް އިންފްރާސްޓްރަކްޗަރއެއް މަރާމާތު ކުރަންޖެހިއްޖެނަމަ އެ ޚަރަދެވެ.

**009 226 ފަރުނީޗަރާއި ފިޓިންގްސް މަރާމާތުކުރުން**

އޮފީހުގެ ބޭނުންކުރާ ފަރުނީޗަރގެ ތެރޭގައި ހިމެނޭ ގޮނޑި، މޭޒު، އަލަމާރި ފަދަ ތަކެތި މަރާމާތު ކުރުމަށް ކުރާ ޚަރަދު ހިމެނޭނީ މި އައިޓަމުގައެވެ.

**010 226 މެޝިނަރީއާއި އިކްވިޕްމަންޓްސް މަރާމާތުކުރުން**

އޮފީހުގެ މެޝިނަރީގެ ގޮތުގައި ބެލެވޭ ކޮމްޕިޔުޓަރ، ފޮޓޯކޮޕީ މެޝިން، ޓައިޕް ރައިޓަރ، ފެން މޯޓަރ، ވެކިއުމް ކްލީނަރ، އެއަރކޮންޑިޝަނަރ، ފަދަ ތަކެތި މަރާމާތު ކުރުމަށްކުރާ ހުރިހާ ޚަރަދެއް ހިމެނޭނީ މި އައިތަމުގައެވެ.

**011 226 ވެހިކިއުލަރ އިކްވިޕްމަންޓް މަރާމާތުކުރުން**

މަސައްކަތްތެރިކަމަށް ބޭނުން ކުރުމަށް ޚާއްޞަކޮށްފައިވާ ދުވާތަކެތި މަރާމާތުކުރުމަށް ހިނގާ ޚަރަދު ހިމެނޭނީ މި އައިޓަމުގައެވެ.

**މިސާލަކަށް:** އެކްސްކެވޭޓަރ، ފޯކްލިފްޓް، ކްރޭން، ބުލްޑޯޒަރ ފަދަތަކެތި މަރާމާތުކުރުން ހިމެނޭނީ މި އައިޓަމުގައެވެ.

**012 226 ކޮމިޔުނިކޭޝަން އިންފްރާސްޓްރަކްޗަރ މަރާމާތުކުރުން**

މުވާޞަލާތާއި ގުޅޭގޮތުން ހޯދާ ތަކެތި ނުވަތަ އިންފްރާސްޓްރަކްޗަރ މަރާމާތުކުރުމަށް ހިނގާ ޚަރަދު ހިމަނާނީ މި އައިޓަމުގައެވެ.

**130 226 ކޮމްޕިޔުޓަރ ސޮފްޓްވެޔަރ މަރާމާތުކުރުން**

ކޮމްޕިޔުޓަރ ސޮފްޓްވެޔަރއަށް ޖެހޭ މައްސަލަތައް މަރާމާތުކޮށް ރަނގަޅު ކުރުމަށް ޚަރަދެއް ހިނގާނަމަ އެ ޚަރަދެއް ހިމަނަންޖެހޭނީ މި އައިޓަމުގައެވެ.

**014 226 އައި.ޓީ. އާއި ގުޅޭގޮތުން ހޯދާ ހާޑްވެޔަރ މަރާމާތުކުރުން**

އިންފޮރމޭޝަން ޓެކްނޮލޮޖީ އާއިގުޅޭ ހާރޑްވެޔަރެއް އަޕްގްރޭޑްކޮށް މަރާމާތުކުރަން ޖެހިއްޖެނަމަ، އެކަމަށް ހިނގާ ޚަރަދު ހިމަނާނީ މި އައިޓަމުގައެވެ.

**015 226 އެހެނިހެން އިކްވިޕްމަންޓް މަރާމާތުކުރުން**

މަތީގައިވާ 226 ގެ ކޯޑްގައިވާ އައިޓަމްތަކުގެ ތެރެއިން ވަކި އައިޓަމެއްގައި ނުހިމެނޭ އިކްވިޕްމަންޓް މަރާމާތުކުރަން ޖެހިއްޖެނަމަ އެ ޚަރަދު ހިމެނޭނީ މި އައިޓަމުގައެވެ.

**016 226 އެއްގަމުގައި ދުއްވާތަކެތި މަރާމާތުކުރުން**

އެއްގަމުގައި ދުއްވާ ވެހިކަލްގެ ތެރޭގައި ހިމެނޭ ބައިސްކަލް، ކާރު، ލޮރީ، ވޭން، ބަސް، ޖީޕް ފަދަ ތަކެތި މަރާމާތު ކުރުމަށް ކުރެވޭ ޚަރަދު ހިމެނޭނީ މި އައިޓަމުގައެވެ.

**170 226 ކަނޑުގައި ދުއްވާ އުޅަނދުފަހަރު މަރާމާތުކުރުން**

ކަނޑުގައި ދުއްވާ ކޮންމެ އުޅަނދެއްވެސް އެ އުޅަނދެއް މަރާމާތު ކުރުމުގެ ގޮތުން ކުރެވޭ ކުދިކުދި ހުރިހާ ޚަރަދެއް ހިމަނަންޖެހޭނީ މި އައިޓަމުގައެވެ. އުޅަނދުގެ އިންޖީނު ބަދަލުކުރުން، އުޅަނދުގައި އިތުރަށް އިކުއިޕްމަންޓެއް ހަރުކުރުން ނުވަތަ މިނޫންވެސް އުޅަނދުގެ ކޮޑިގަނޑަށް ގެނެވޭ ބޮޑެތި ބަދަލުތައް ހިމެނޭނީ ކެޕިޓަލް ޚަރަދުގެ ގޮތުގައެވެ.

**180 226 ވައިގެ އުޅަނދުފަހަރު މަރާމާތުކުރުން**

ވައިގެ އުޅަނދުފަހަރު މަރާމާތު ކުރުމަށް ހިނގާ ޚަރަދު ހިމެނޭނީ މި އައިޓަމުގައެވެ.

**001 227 ޚިދުމަތުގެ ޚަރަދު - ސަރުކާރުގެ އެއްތަނުން އަނެއްތަނަށް ދައްކަންޖެހޭ**

ސަރުކާރުގެ ފަރާތަކުން ސަރުކާރުގެ އޮފީހަކަށް ނަގާފައިވާ ލޯނުގެ ސަރވިސްޗާރޖްގެ ޚަރަދު ހިމެނޭނީ މިއައިޓަމުގައެވެ.

**މިސާލަކަށް:** މޯލްޑިވްސް މަނިޓަރީ އޮތޯރިޓީއިން ސަރުކާރަށް ލޯނެއް ނަގައިފިނަމަ އެލޯނުގެ ސަރވިސްޗާރޖްގެ ޚަރަދު ހިމެނެނީ މިއައިޓަމްގައެވެ.

**002 227 ޚިދުމަތުގެ ޚަރަދު - ރާއްޖޭގެ އަމިއްލަ ފަރާތްތަކަށް ދަންކަންޖެހޭ**

މިއައިޓަމްގައި ހިމެނޭނީ ސަރުކާރުގެ ބޭނުމަށް ރާއްޖޭގެ އަމިއްލަ ފަރާތަކުން ލޯނެއް ނަގައިފިނަމަ އެލޯނުގެ ސަރވިސްޗާޖް ދެއްކުމުގެ ޚަރަދެވެ. ( އަދި މިހާތަނަށް އެފަދަ ޚަރަދެއް ހިގާފައެއްނުވެއެވެ.)

**003 227 ޚިދުމަތުގެ ޚަރަދު - ރާއްޖޭން ބޭރުގެ ފަރާތްތަކަށް ދަންކަންޖެހޭ**

މިއީ ރާއްޖޭން ބޭރުގެ ބޭންކްތަކުން ނުވަތަ މާލީ އިދާރާތަކުން ނަގާލޯނުގެ ސަރވިސްޗާޖް ދެއްކުމަށް ހިނގާ ޚަރަދު ހިމެނޭ އައިޓަމެވެ.

**001 228 ތަކެތި ނުވަތަ ޚިދުމަތް އަގުހެޔޮކުރުމުގެ ގޮތުން ދޭ ފައިސާ**

މިއައިޓަމްގައި ހިމެނޭނީ ތަކެތި ނުވަތަ ޚިދުމަތުގެ އަޞްލުއަގަށްވުރެ ހެޔޮއަގުގައި ރައްޔިތުންނަށް ފޯރުކޮށްދިނުމުގެ ސަބަބުން ތަކެތި ނުވަތަ ޚިދުމަތް ދޭފަރާތްތަކަށް ލިބޭ ގެއްލުން ހަމަޖައްސައި ދިނުމަށް ބަޖެޓުން ކުރާ ޚަރަދެވެ.

**002 228 ނިކަމެތިންގެ ޢާންމު ޙާލަތު ރަނގަޅުކުރުމަށް ދޭ ފައިސާ**

ފޯރުންތެރިކަން ނެތް ފަޤީރުންގެ ދިރިއުޅުން ރަނގަޅު ކުރުމަށް ނުވަތަ ޙާލުގައިޖެހޭ ނިކަމެތިންގެ ޙާލަތު ރަނގަޅު ކުރުމަށް އެހީގެ ގޮތުގައިދޭ ފައިސާ ޚަރަދު ކުރަން ޖެހިއްޖެނަމަ އެ ޚަރަދު ހިމެނޭނީ މިއައިޓަމުގައެވެ.

**003 228 އަމިއްލަފަރާތްތަކަށްދޭ އެހީގެ ފައިސާ**

ބޭސްފަރުވާއަށް އަމިއްލަ މީސްމީހުންނަށްދޭ އެހީގެ ފައިސާއާއި، އަމިއްލަ ފަރާތްތަކަށް އެހީގެ ގޮތުގައިދޭ ފައިސާ ހިމެނޭނީ މި އައިޓަމުގައެވެ.

**004 228 ސަރުކާރުން އެކިފަރާތްތަކަށް އިނާމުގެ ގޮތުގައި ދެވޭ ފައިސާ**

ސަރުކާރުން ދެއްވާ ޚިދުމަތުގެ އިނާމާއި އެކިއެކި މުބާރާތްތަކުން ވަނަވަނައަށް އަންނަ ފަރާތްތަކަށް ދޭ އިނާމާއި ސްކޫލްތަކާއި އެކިއެކި ކޯސްތަކުން ވަނަވަނަ ޙާޞިލް ކުރާ ދަރިވަރުންނަށް އިނާމް ދިނުމަށް ކުރެވޭ ޚަރަދު ހިމެނޭނީ މި އައިޓަމުގައެވެ.

**005 228 ޤުދުރަތީގޮތުން ލިބޭ ގެއްލުމަށް އެހީގެ ގޮތުގައި ދޭ ފައިސާ**

އަލިފާނުގެ ޙާދިސާތައަކުން ނުވަތަ ކަނޑުމަތީގެ ޙާދިސާއަކުން ނުވަތަ ވިއްސާރައިގެ ޙާދިސާއަކުން ނަމަވެސް އިންސާނުންގެ ބާރު ނުފޯރާ ފަދަ ޤުދުރަތީ ޙާދިސާއަކުން މީހަކަށް ނުވަތަ ބަޔަކަށް ލިބޭ ގެއްލުމަކަށް ސަރުކާރުން އެހީއެއް ދެއްވާ ނަމަ އެ އެހީގެ ޚަރަދު ހިމެނެނީ މި އައިޓަމުގައެވެ.

**006 228 ރާއްޖޭގެ އެކިއެކި ޖަމާޢަތްތަކާއި ތަންތާނގެ ޗަންދާއާއި މެމްބަރޝިޕް ފީ އަށް ދައްކާ ފައިސާ**

ރާއްޖޭގައި ހިންގާ އެކިއެކި ޖަމާޢަތްތަކާއި ޖަމްޢިއްޔާ ތަކުގައި ބައިވެރިވުމަށް މެމްބަރޝިޕްފީ އާއި އަހަރީ ޗަންދާއަށް ފައިސާ ދައްކަން ޖެހިއްގެނަމަ، އެކަމަށް ހިނގާ ޚަރަދު ހިމެނޭނީ މި އައިޓަމުގައެވެ.

**007 228 ބޭރުގެ އެކިއެކި ޖަމާޢަތްތަކާއި ތަންތާނގެ ޗަންދާއާއި މެމްބަރޝިޕް ފީ އަށް ދައްކާ ފައިސާ**

ރާއްޖޭން ބޭރުގައި ހިންގާ ބައިނަލްއަޤުވާމީ ޖަމާޢަތްތަކުގައި ބައިވެރިވުމަށް ދައްކާ މެމްބަރޝިޕްފީ އާއި އެ ފަރާތްތަކަށް ދައްކަންޖެހޭ އަހަރީފީގެ ޚަރަދު ހިމެނޭނީ މި އައިޓަމުގައެވެ.

**008 228 ސަރުކާރުން ބޭރުޤައުމުތަކަށް ނުވަތަ ބޭރުގެ ފަރާތްތަކަށް އެހީގެ ގޮތުގައި ދޭފައިސާ**

ރާއްޖޭން ބޭރު ޤައުމަކަށް ޤުދުރަތީގޮތުން ލިބޭ ގެއްލުމަކަށް އެހީގެ ގޮތުގައިދޭ ފައިސާއާއި، ރާއްޖޭން ބޭރުގެ ފަރާތަކަށް ދިމާވާ ނުރައްކާތެރި ކަމަކާއި ގުޅިގެން އެފަރާތަކަށް އެހީގެ ގޮތުގައި ފައިސާއެއް ދޭ ނަމަ އެ ފައިސާ ހިމެނޭނީ މި އައިޓަމުގައެވެ.

**009 228 އެކިއެކި އެސޯސިއޭޝަން ތަކާއި، އިޖްތިމާޢީ ކޮމިޓީތައް ހިންގުމަށް ދޭ އެހީގެ ފައިސާ**

ސަރުކާރުން އުފައްދަވާފައިވާ އެކިއެކި ކޮމިޓީތަކާއި ޖަމާޢަތްތައް ހިންގުމަށް ސަރުކާރުން ދެއްވާ އެހީގެ ފައިސާ ހިމެނޭނީ މި އައިޓަމުގައެވެ.

**މިސާލަކަށް:** އެފް.އޭ.އެމް ހިންގުމުގެ ޚަރަދު، އަވަށުކޮމިޓީ ހިންގުމުގެ ޚަރަދު، ގާލްގައިޑް އެސޯސިއޭޝަން ހިންގުމުގެ ޚަރަދު ފަދަ ޖަމާޢަތްތައް ހިންގުމަށް ދޭ އެހީގެ ފައިސާއެވެ.

**010 228 ޖަމާޢަތުގެ ފައިދާއަށްޓަކައި ކުރާމަސައްކަތްތަކަށް އެހީގެ ގޮތުގައި ދޭ ފައިސާ**

މިއައިޓަމްގައި ހިމެނޭނީ ޖަމާޢަތުގެ ފައިދާއަށްޓަކައި ބައެއް އަމިއްލަ ފަރާތްތަކުން ކުރާ މަސައްކަތްތަކަށް ސަރުކާރުން އެހީދެއްވަން ހަމަޖައްސަވައިފިނަމަ، އެގޮތުން އެފަރާތްތަކަށް ދޭ އެހީގެ ފައިސާއެވެ.

**މިސާލަކަށް:** ރަށްރަށުގެ އިޖްތިމާޢީ ސަރަޙައްދު ނުވަތަ މަގު ކުނިކެހުމަށް ދޭ ފައިސާއާއި އަމިއްލަ ފަރާތަކުން ހިންގާ ސްކޫލްތަކަށް ސަރުކާރުން ހަމަޖައްސަވާ އުޞޫލަކުން ދެއްވާ އެހީގެ ފައިސާއާއި އަމިއްލަ ފަރާތަކުން ރަށެއްގައި ހިންގާ ކަރަންޓް ދިނުމުގެ މަޝަރޫޢަށް ފައިސާގެ އެހީ ނުވަތަ ތަކެތީގެ އެހީ ދިނުމަށް ހަމަޖައްސައިފިނަމަ އެކަމަށް ކުރެވޭ ޚަރަދު ފަދަ ޚަރަދު ތަކެވެ.

**999 228 އެހެނިހެން ގޮތްގޮތުންދޭ އެހީގެ ފައިސާ**

މަތީގައިވާ 228 ގެ އައިޓަމަކަށް ނުފެތޭގޮތަށް އެކި ފަރާތްތަކަށް ސަރުކާރުން އެހީގެ ގޮތުގައި ފައިސާއެއް ދޭންޖެހިއްޖެނަމަ އެފައިސާ ހިމަނަންޖެހެނީ މިއައިޓަމުގައެވެ.

**001 281 ސަރުކާރަށްވީ ގެއްލުމެއް ނުވަތަ ލިބިދާނެ ގެއްލުމެއް ހަމަޖެއްސުމަށް ދޭ ފައިސާ**

މި އައިޓަމްގައި ހިމެނޭނީ އޮފީހުގައި އެހެން ފަރާތަކަށް ދިނުމަށްޓަކައި ބަހައްޓާފައި ހުރި ފައިސާ ނުވަތަ އާމްދަނީއަށް ލިބިގެން ޖަމާ ނުކުރެވި އޮފީހުގައި ހުރި ފައިސާ ތިޖޫރީގައި ބަހައްޓާފައި ހުއްޓާ ވަގަށް ނެގުން ފަދަ ނުވަތަ އަލިފާނުގެ ޙާދިސާއަކުން ފައިސާތައް އެނދުން ފަދަ ކަމަކުން ދެވަނަ ފަހަރަށް އެފައިސާ ޚަރަދު ކުރުމަށްޓަކައި ބަޖެޓުން ދޫކުރަންޖެހިއްޖެނަމަ އެގޮތުން ދޫކުރެވޭ ފައިސާގެ ޚަރަދާއި، ސަރުކާރުގެ ނުވަތަ ސަރުކާރު ބައިވެރިވާ ކުންފުންޏެއް ހިންގައިގެން ލިބުނު ގެއްލުމެއް ހަމަޖައްސައި ދިނުމަށް ސަރުކާރުގެ ބަޖެޓުން ދޭންޖެހޭ ފައިސާގެ ޚަރަދެވެ.

އަދި ސަރުކާރުގެ ގެރެންޓީއަށް ބޭންކުން ނުވަތަ އެމް.އެމް.އޭ އިން އަމިއްލަ ފަރާތަކަށް ދޫކޮއްފައިވާ ލޯނެއް ނުދައްކައިގެން ނުވަތަ އިފްލާސް ކުރުން ނުވަތަ އެފަރާތެއް މަރުވުން ފަދަ ކަމަކާ ގުޅިގެން ސަރުކާރުން އެ ލޯނު އަދާ ކުރަންޖެހިއްޖެނަމަ އެކަމަށްޓަކައި ޚަރަދުކުރާ ފައިސާ ހިމެނޭނީވެސް މި އައިޓަމްގައެވެ.

**002 281 އަމިއްލަ ފަރާތްތަކަށް ލިބޭ ގެއްލުމެއް ހަމަޖެއްސައި ދިނުމުގެ ގޮތުންދޭ ފައިސާ**

އަމިއްލަ ފަރާތަކުން ހިންގާ މަޝްރޫޢެއް ސަރުކާރުން ހުއްޓުވާލުމުގެ ސަބަބުން އެފަރާތަށް ލިބޭ ގެއްލުން ހަމަޖެއްސުމަށް ސަރުކާރުންދޭ ފައިސާއާއި، އަމިއްލަ މީހަކު ލިޔުއްވައިގެން އުޅޭ ފަޅުރަށެއް ސަރުކާރަށް ނަންގަވަން ބޭނުންފުޅުވެގެން ނެންގެވުމުން އެފަރާތަށް ސަރުކާރުންދޭ ކޮމްޕެންސޭޝަން ފަދަ އެކަހަލަ ހުރިހާ ކަމަކަށް ހިނގާ ޚަރަދު ހިމެނޭނީ މި އައިޓަމްގައެވެ.

އަމިއްލަފަރާތެއްގެ ރުއްގަހުގެ ސަބަބުން އަނެކަކަށް އުނދަގޫވާތި ކަނޑާލަންޖެހުމުގެ ސަބަބުން އޭގެ ވެރިފަރާތަށް ބަދަލު ދިނުމަށް ހިނގާ ޚަރަދާއި، ސަރުކާރުން ހަމަޖައްސަވައިގެން ގޯތިދިނުމަށް ނުވަތަ މަގެއް ހެދުމަށް ނުވަތަ އެނޫންވެސް ބޭނުމަކަށް ކަނޑައެޅޭ ސަރަޙައްދުގައި ހުންނަ ރުއްގަހަށް ނުވަތަ ގެދޮރަށް ބަދަލުދޭން ޖެހިއްޖެނަމަ ، އެކަމަށް ހިނގާ ޚަރަދުވެސް ހިމެނޭނީ މިއައިޓަމްގައެވެ. އަދި ޤުދުރަތީގޮތުން ލިބޭ ގެއްލުން ފިޔަވައި އެހެނިހެން ގޮތްގޮތުން އަމިއްލަ ފަރާތަކަށް ލިބޭގެއްލުމަކަށް ސަރުކާރުން އެހީއެއް ދެއްވަން ޖެހިއްޖެނަމަ ، އެ ޚަރަދުވެސް ހިމެނޭނީ މިއައިޓަމުގައެވެ.

މި އައިޓަމްގައި ހިމެނިގެން އަގުދެވޭ ޢިމާރާތާއި ރުއްގަހަކީ ބަދަލު ދިނުމަށްފަހު ނެތި އުވި ދާ ތަކެތި ކަމުގައި ވާންޖެހޭނެއެވެ.

**003 281 އެކްސްޗޭންޖް ރޭޓަށް އަންނަ ބަދަލަކާއި ގުޅިގެން ލިބޭ ގެއްލުމަށް ދޭ ފައިސާ**

އެކްސްޗޭންޖް ރޭޓަށް އަންނަ ބަދަލެއްގެ ސަބަބުން ލިބޭ ގެއްލުމަކަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމެނޭނީ މި އައިޓަމުގައެވެ.

**004 281 އިންވެސްޓްމަންޓް އަގުކުރުމާއި ގުޅިގެން ލިބޭ ގެއްލުމަށް ދޭ ފައިސާ**

ސަރުކާރުގެ އިންވެސްޓްމެއްޓެއް އަލުން އަގުކުރުމާއި ގުޅިގެންލިބޭ ގެއްލުމަކަށް ބަޖެޓުން ޚަރަދު ދޭންޖެހިއްޖެނަމަ އެ ޚަރަދު ހިމަނަންޖެހޭނީ މި އައިޓަމުގައެވެ.

**005 281 ސަރުކާރުގެ މުދާވިއްކައިގެން ލިބޭ ގެއްލުމަށް ދޭ ފައިސާ**

ސަރުކާރުން މުދާ ވިއްކައިގެން ލިބޭ ގެއްލުމަކަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމަނަންޖެހޭނީ މި އައިޓަމުގައެވެ.

**006 281 ސަރުކާރުގެ ބިންވިއްކައިގެން ލިބޭ ގެއްލުމަށް ދޭ ފައިސާ**

ސަރުކާރުގެ ބިން ވިއްކައިގެން ލިބޭ ގެއްލުމަކަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމަނަންޖެހޭނީ މި އައިޓަމުގައެވެ.

**007 281 އިންވެސްޓްމަންޓް ވިއްކައިގެން ލިބޭ ގެއްލުމަށް ދޭ ފައިސާ**

ސަރުކާރުގެ އިންވެސްޓްމަންޓެއް ވިއްކައިގެން ލިބޭ ގެއްލުމަކަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމަނަންޖެހޭނީ މި އައިޓަމުގައެވެ.

**008 281 އެހެނިހެން އެސެޓް ވިއްކައިގެން ލިބޭ ގެއްލުމަށް ދޭ ފައިސާ**

މަތީގައިވާ އެސެޓްތައް ފިޔަވައި ސަރުކާރުގެ އެހެން އެސެޓެއް ވިއްކައިގެން ލިބޭ ގެއްލުމަކަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމަނަންޖެހޭނީ މި އައިޓަމުގައެވެ.

**999 281 އެހެނިހެން ގެއްލުމެއް ނުވަތަ ލިބިދާނެ ގެއްލުމަކަށް ދޭ ފައިސާ**

މަތީގައިވާ 281 ގެ އައިޓަމްތަކުގެ ތެރެއިން އައިޓަމެއްގައި ނުހިމެނޭ ގެއްލުމެއް ހަމަޖައްސަން ނުވަތަ ލިބިދާނެ ގެއްލުމެއް ހަމަޖެއްސުމަށް ބަޖެޓުން ޚަރަދު ކުރަންޖެހިއްޖެނަމަ އެ ޚަރަދު ހިމެނޭނީ މި އައިޓަމުގައެވެ.

**001 291 ބޭރުގެއެހީގެ ދަށުން ހިންގާ ތަރައްޤީގެ މަޝްރޫޢުތަކަށް ސަރުކާރުން ކުރާޚަރަދު (ލޯކަލް ކޮމްޕޯނަންޓް)**

ރާއްޖެއިން ބޭރުގެ ފަރާތްތަކާއި ގުޅިގެން ލޯން އެހީ ނުވަތަ ހިލޭ އެހީގެ ދަށުން ސަރުކާރުން ހިންގަވާ ތަރައްޤީގެ މަޝްރޫޢުތަކަށް ރާއްޖެއިން ޚަރަދު ކުރުމަށް ކަނޑައެޅޭ ލޯކަލް ކޮމްޕޮނަންޓްގެ ޚަރަދު ހިމެނޭނީ މިއައިޓަމުގައެވެ.

**002 291 ބޭރުގެ އެހީގެދަށުން ހިންގާ އިޤްތިޞާދީ ތަރައްޤީގެ އެހެނިހެން މަޝްރޫޢުތައް ހިންގުމުގެ ޚަރަދު**

މިއައިޓަމްގައި ހިމެނޭނީ ބޭރުގެ ހިލޭ އެހީ ނުވަތަ ލޯން އެހީގެ ދަށުން ހިންގާ މަޝްރޫޢުތަކުގެ ތެރެއިން ބަޖެޓުގެ އެހެން ކޯޑަކަށް ނުފެތޭ މަޝްރޫޢުތަކުން ޑިސްބާރސް ކުރެވޭ ޚަރަދެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ.)

**003 291 ސަރުކާރުގެ ބަޖެޓުން ހިންގާ އިޤްތިޞާދީ ތަރައްޤީގެ އެހެނިހެން ކަންތައްތަކަށް ކުރެވޭ ޚަރަދު**

މިއައިޓަމްގައި ހިމެނޭނީ ސަރުކާރުގެ ބަޖެޓުން ޚަރަދުކޮށްގެން ހިންގާ އިޤްތިޞާދީ ތަރައްޤީގެ މަޝްރޫޢުތަކުގެ ތެރެއިން ބަޖެޓުގެ އެހެން ކޯޑެއްގައި ނުހިމެނޭ އިޤްތިޞާދީ ތަރައްޤީގެ މަޝްރޫޢުތަކުގެ ޚަރަދެވެ. އޭގެ ތެރޭގައި އިތާމުތް އާލާ ކުރުމުގެ މަޝްރޫޢު، ރުކުމަޑި ކޮންޓްރޯލް ކުރުމުގެ މަޝްރޫޢު، އެންވެރިކަން ތަރައްޤީ ކުރުމުގެ މަޝްރޫޢު، އައިލެންޑް އިލެކްޓްރިފިކޭޝަން ދިރާސާ ކުރުމުގެ މަޝްރޫޢު، ތަފާސް ހިސާބުގެ އަހަރީ ފޮތަށް ބޭނުންވާ މަޢުލޫމާތު ހޯދުމަށް ކުރާ ދިރާސާ މަޝްރޫޢުފަދަ މަޝްރޫޢުތައް ހިމެނެއެވެ.

**001 421 ބިން ހިއްކުމާއި ބިން ގަތުން**

ސަރުކާރުގެ ބޭނުމަށް ނަންގަވާ އަމިއްލަ ފަރާތްތަކުގެ ބިންބިމަށް އަގު ދިނުމާއި، ސަރުކާރަށް ބައްލަވައިގަންނަ ބިންބިމާއި، އެފަދަ ބިންބިމުގައި ހުންނަ އަމިއްލަ މީސްމީހުންގެ ޢިމާރާތްތަކާއި ރުއްގަހަށް ބަދަލުދިނުމާއި އަދި ސަރުކާރާއި ރައްޔިތުންގެ ބޭނުމަށް ހިއްކާ ބިންބިމަށް ހިނގާ ޚަރަދު ހިމެނޭނީ މިއައިޓަމުގައެވެ.

މިއައިޓަމްގައި ހިމެނޭ ބިންބިމާއި، ޢިމާރާތްތަކާއި، ރުއްގަހަކީ ސަރުކާރުގެ ހަރުމުދަލުގެ ގޮތުގައި ފެންނަންހުންނަ އެއްޗިއްސަށް ވާންވާނެއެވެ.

**002 421 މީހުން ދިރިއުޅޭ ގޮތަށް ބިނާކުރާ ޢިމާރާތް**

މި އައިޓަމުގައި ހިމެނޭނީ މީހުން ދިރިއުޅުމަށް ސަރުކާރުގެ ބަޖެޓުން ޚަރަދު ކޮށްގެން ޢިމާރާތްކުރެވޭ ބިނާތައް ޢިމާރާތްކުރުމަށް ކުރެވޭ ޚަރަދެވެ.

**މިސާލަކަށް:** ހައުސިންގ ސްކީމްގެ މަޝްރޫޢުގެ ދަށުން ޢިމާރާތްކުރެވޭ ގެތައް ޢިމާރާތްކުރުމުގެ ޚަރަދު، މީހުން ދިރިއުޅުމަށް ޢިމާރާތްކުރެވޭ ފްލެޓްތައް ޢިމާރާތްކުރުމުގެ ޚަރަދުފަދަ ޚަރަދުތަކެވެ.

**003 421 މީހުން ދިރިއުޅުން ނޫން ބޭނުންތަކަށް ބިނާކުރާ ޢިމާރާތް**

މި އައިޓަމުގައި ހިމެނޭނީ އަލަށް ޢިމާރާތްކުރާ އޮފީސް ޢިމާރާތް، މިސްކިތް، އަތޮޅުގެ، ސްކޫލްތައް، ޖަލު، ސިފައިންގެ މަރުކަޒު، ޕޮލިސް މަރުކަޒު ފަދަ މީހުން ދިރިއުޅުން ނޫން ބޭނުންތަކަށް ބިނާކުރެވޭ ޢިމާރާތްތައް ޢިމާރާތްކުރުމުގެ ޚަރަދެވެ.

**011 451 މީހުން ދިރިއުޅޭ ގޮތަށް ބިނާކުރާ ޢިމާރާތަށް ގެނެވޭ ބަދަލު**

މި އައިޓަމުގައި ހިމެނޭނީ އައިޓަމް 020 421 ގައި ހިމެނޭފަދަ ޢިމާރާތްތަކަށް ގެނެވޭ ބަދަލެވެ. ހަދާފައިވާ ޢިމާރާތަކަށް ބައެއް އިތުރުކުރުން، ޢިމާރާތެއްގެ މުޅި ފުރާޅު ބަދަލުކުރުން، ޢިމާރާތުގެ މުޅި ކަރަންޓް ވައިރު ބަދަލުކުރުން، ފާޚާނާއެއް ނެތް ޢިމާރާތަކަށް ފާޚާނާއެއް އިތުރުކުރުން، މުޅި ޢިމާރާތުގެ ސީލިން ބަދަލުކުރުން، ޢިމާރާތެއްގެ އެތެރެ ޕާޓިޝަން ޖަހާ ބައިކުރުން ފަދަ ޢިމާރާތަށް ގެނެވޭ ބަދަލެވެ.

**012 451 މީހުން ދިރިއުޅުން ނޫން ބޭނުންތަކަށް ބިނާކުރާ ޢިމާރާތަށް ގެނެވޭ ބަދަލު**

މިއައިޓަމްގައި ހިމެނޭނީ، އައިޓަމް 003 421 ގައި ހިމެނޭ ފަދަ ޢިމާރާތަކަށް ގެނެވޭ ބަދަލެވެ. ކޮށްފައިވާ ޢިމާރާތަކަށް ބައެއް އިތުރުކުރުން، ޢިމާރާތެއްގެ މުޅި ފުރާޅު ބަދަލުކުރުން، ޢިމާރާތުގެ މުޅި ކަރަންޓު ވައިރު ބަދަލުކުރުން، ފާޚާނާއެއް ނެތް ޢިމާރާތަކަށް ފާޚާނާއެއް އިތުރުކުރުން މުޅި ޢިމާރާތުގެ ސީލިންގ ބަދަލުކުރުން، ޢިމާރާތެއްގެ އެތެރެ ޕާޓިޝަން ޖަހާ ބައިކުރުން ފަދަ ޢިމާރާތް ކުރުމަށް ކުރެވޭ ޚަރަދެވެ.

**001 422 މަގާއި، ފާލަން އަދި ބްރިޖް ފަދަ ތަންތަން**

މަގުހެދުމާއި، ފާލަން އެޅުން ނުވަތަ ބުރިޖް އަދި ކޯޒްވޭ ހެދުން ފަދަ ތަންތަން ޢިމާރާތްކުރުމަށް ނުވަތަ ހެދުމަށް ކުރެވޭ ޚަރަދު ހިމެނޭނީ މި އައިޓަމުގައެވެ.

**002 422 ވައިގެ ބަނދަރު**

އެއަރޕޯޓް ހެދުމަށް ކުރެވޭ އެންމެހާ ޚަރަދު ހިމެނޭނީ މި އައިޓަމުގައެވެ. އަލަށް އެއަރޕޯޓެއް ހަދާއިރު އެތަނަށް ބޭނުންވާ އެންމެހާ އިންފްރާސްޓްރަކްޗަރ މި އައިޓަމުގައި ހިމެނޭނެއެވެ.

**003 422 މަގަތު ފާލަމާއި ބަނދަރު**

މި އައިޓަމުގައި ހިމެނޭނީ ފަޅު ފުންކުރުމާއި، ބަނދަރު ހެނދުމާއި، އެއްގަމާއި ކަނޑުގެ ތޮށިލުމާއި، މަގަތު ފާލަން ހެދުމާއި ނެރުގޮއްވުން ފަދަ ޚަރަދުތަކެވެ.

**004 422 ފާޚާނާ އާއި ފެނާބެހޭ ނިޒާމް**

ޑީސެލިނޭޝަން ޕްލާންޓް ބެހެއްޓުމާއި، ފެން ހޮޅިވަޅުލުމާއި، ފެން ހޮޅި ގުޅުން އަދި ފާޚާނާ ހޮޅި ވަޅުލުމާއި ސެޕްޓިކް ޓޭންކް ބެހެއްޓުމާއިބެހޭ ގޮތުން ކުރެވޭ އެންމެހާ ޚަރަދު ހިމެނޭނީ މި އައިޓަމުގައެވެ.

**005 422 ކަރަންޓް ވިއުގަ**

އިލެކްޓްރިކް ކަރަންޓް ވިއުގަ ޤާއިމް ކުރުމަށްޓަކައި އަންޑަރގްރައުންޑް ކޭބަލް އެޅުން، އޯވަރހެޑް ސަޕްލައިދެމުން، ޑިސްޓްރިބިއުޝަން ބަހެއްޓުންފަދަ އިލެކްޓްރިކާބެހޭ ވިއުގައަށް ހިނގާހުރިހާ ޚަރަދެއް ހިމެނޭނީ މި އައިޓަމުގައެވެ.

**999 422 އެހެނިހެން އިންފްރާސްޓްރަކްޗަރ**

މަތީގައިވާ ކޯޑް ނަންބަރ 422 ގެ އައިޓަމެއްގައި ހިމެނިފައިނުވާ އިންފްރާސްޓްރަކްޗަރއަކަށް ކުރެވޭ ޚަރަދެއް ހިމެނޭނަމަ އެ ޚަރަދެއް ހިމެނޭނީ މި ކޯޑުގައެވެ.

**މިސާލަކަށް:** ބޯޅަދަނޑު، ކުޅިވަރު ކޯޓުތައް، ޓްރެކް، ފަތާ ފެންގަނޑުފަދަ ތަންތަން ހިމެނޭނީ މި ކޯޑުގައެވެ.

**001 423 ފަރުނީޗަރ އާއި ފިޓިންގްސް**

މިއައިޓަމްގައި ހިމެނޭނީ ގޮނޑި، މޭޒު، އަލަމާރި، ކަބަޑު، ހަރުގަނޑު، ފަންކާ، ފާރުގައި ބަހައްޓާ ގަޑި، ފައިލިންގ ކެބިނެޓް، ތިޖޫރީ ފަދަ، ތަން ފަރނިޝް ކުރުމަށްޓަކައި ހޯދާ ތަކެތި ހޯދުމަށް ކުރެވޭ ޚަރަދެވެ.

**002 423 ޕްލާންޓް މެޝިނަރީ އާއި ބޮޑެތި އިކުއިޕްމަންޓްސް**

ފެންޕްލާންޓް، ފޮޓޯކޮޕީ މެޝިން، އެކްސްރޭ މެޝިން، އައިސް އަލަމާރި، އިލެކްޓްރިކް ޖަނަރޭޓަރ، ޓައިޕް ރައިޓަރ، ޓީ.ވީ، ކޮމްޕިޔުޓަރ، ކެމެރާ، އެއަރކޮންޑިޝަނަރ، ހޫވަރ ފަދަ ތަކެތި ހިމެނޭނީ މިއައިޓަމުގައެވެ.

**003 423 ވެހިކިއުލަރ އިކްވިޕްމަންޓް**

މިއައިޓަމްގައި ހިމެނޭނީ މަސައްކަތްތެރިކަމަށް ބޭނުންކުރުމަށް ޚާއްޞަ ކުރެވިފައި ހުންނަ ދުއްވާތަކެއްޗެވެ. އޭގެތެރޭގައި ހިމެނޭނީ އެކްސްކަވޭޓަރ، ފޯކްލިފްޓް، ބްލްޑޯޒަރ، ކްރޭން، ޓްރެކްޓަރ ފަދަ ތަކެއްޗެވެ.

**004 423 އެކިއެކި މަސައްކަތަށް ބޭނުންވާ ސާމާނު (ޓޫލްސް)**

މިއައިޓަމްގައި ހިމެނޭނީ ކީސް، މަރުތެޔޮ، ވަޑާން ކަށި، އިސްކުރު އަނބުރާ ކަށިގަނޑު، އަތު ރޮންދާ، އަތު ބުރުމާ، އުދަލި، ހަނދި ފަދަ އެކިއެކި މަސައްކަތުގައި ބޭނުންކުރާ ސާމާނު ހޯދުމަށް ހިނގާ ޚަރަދެވެ.

މަސައްކަތުގައި ބޭނުންކުރާ އިލެކްޓްރިކް ކީސް، ރޮންދާ، ބުރުމާ، ސޭންޑަރފަދަ ބޮޑެތި ތަކެތި ހިމެނެނީ ކޯޑު ނަންބަރު 002 423 ގައެވެ.

**005 423 ރެފަރެންސް ފޮތް**

އެކިއެކި ދިރާސާތަކަށް ބޭނުންވާ މަޢުލޫމާތު ހޯދުމަށް ބޭނުންވާ ރިފަރެންސް ފޮތާއި، ތަފާސް ހިސާބާއި ބެހޭ ފޮތްތަކާއި، ލައިބްރަރީ އާއި ޒަމާނަށް ދެމިހުންނަގޮތަށް ބެހެއްޓުމަށްޓަކައި ހޯދާ ފޮތް ހޯދުމަށް ހިންގާ ޚަރަދު ހިމެނޭނީ މިއައިޓަމުގައެވެ.

**006 423 މުވާޞަލާތުގެ ތަކެތި**

މިއައިޓަމްގައި ހިމެނޭނީ ވޯކީ ޓޯކީ، ރޭޑިޔޯ ޓެލެފޯން، ޓެލެކްސް މެޝިން، ފެކްސް މެޝިން، ޓެލެފޯން، މޮބައިލް ފޯން، ޑިޝްއެންޓަނާ ފަދަ ތަކެތި ހޯދުމަށް ހިންގާ ޚަރަދެވެ.

ރޭޑިޔޯ ޓެލެފޯން، ޓެލެކްސް މެޝެން، ފެކްސް މެޝިން، ޕީ.އޭ.ބީ.އެކްސް ސިސްޓަމް ފަދަ ތަކެތި އަލަށް ބަހައްޓާއިރު ބެހެއްޓުމުގެ ޚަރަދުވެސް ހިމެނެންޖެހޭނީ މިއައިޓަމުގައެވެ.

**007 423 ކޮމްޕިއުޓަރ ސޮފްޓްވެޔަރ**

ކޮމްޕިއުޓަރ އަށް ބޭނުންވެގެން ހޯދާ އެކިއެކި ސޮފްޓްވެޔަރ ކުރެވޭ ޚަރަދު ހިމެނޭނީ މިއައިޓަމުގައެވެ.

**008 423 އައި.ޓީ. އާއި ގުޅޭގޮތުން ހޯދާ ހާޑްވެޔަރ**

އިންފޮމޭޝަން ޓެކްނޮލްޖީ ތަރައްޤީކުރުމަށް ހޯދާ ހާޑްވެޔަރ ހޯދުމަށް ހިނގާ ޚަރަދު ހިމެނޭނީ މިއައިޓަމުގައެވެ.

**999 423 އެހެނިހެން އިކްވިޕްމަންޓް**

މަތީގައިވާ 423 ގެ އައިޓަމްތަކުގައި ހިމެނިފައިނުވާ އިކްވިޕްމަންޓެއް ހޯދަންޖެހިއްޖެނަމަ އެކަމަށް ކުރެވޭ ޚަރަދު ހިމެނޭނީ މިކޯޑުގައެވެ.

**001 424 އެއްގަމުގައި ދުއްވާ ތަކެތި**

މިއައިޓަމްގައި ހިމެނޭނީ ލޮރީ، ޕިކަޕް، ކާރު، މޮޓޯ ސައިކަލް، ބައިސްކަލް، ވޭން، ޖީޕް، އަތްގާޑިޔާ، ވީލް ބަރޯ ފަދަ އެއްގަމުގައި ދުއްވާ ހުރިހާ ވައްތަރެއްގެ އުޅަނދު ހޯދުމަށް ހިނގާ ޚަރަދެވެ

**002 424 ކަނޑުގައި ދުއްވާ ތަކެތި**

މިއައިޓަމްގައި ހިމެނޭނީ ބޯޓު ފަހަރާއި، ލޯންޗް، ދޯނި، ބަނޑު، ބޮއްކުރާ، ފަދަ ކަނޑުގައި ދުއްވާ އުޅަނދުފަހަރު ހޯދުމަށް ކުރެވޭ ޚަރަދެވެ.

**003 424 ވައިގެ އުޅަނދު ފަހަރު**

މިއައިޓަމްގައި ހިމެނޭނީ މަތިންދާބޯޓު، ހެލިކޮޕްޓަރ، ސީޕްލޭން ފަދަ ވައިގާ ދަތުރުކުރާ އުޅަނދު ފަހަރު ހޯދުމަށް ކުރެވޭ ޚަރަދެވެ.

**001 441 ސަރުކާރުން ހިންގާ އަދި ބައިވެރިވާ ތަންތަނުން ޙިއްޞާގަތުމަށް ދޭ ފައިސާ**

ސަރުކާރުން ހިންގަވާ ނުވަތަ ސަރުކާރު ބައިވެރިވާ ކުންފުޏަކުން ސަރުކާރުން ޙިއްސާ ގަތުމަށް ކުރެވޭ ޚަރަދު ހިމަނަންޖެހޭނީ މި އައިޓަމުގައެވެ. **މިސާލަކަށް:** އެސް.ޓީ.އޯ ގެ ޙިއްޞާ، ބޭންކް އޮފް މޯލްޑިވްސްގެ ޙިއްޞާ، އެމް.ޓީ.ސީ.ސީ ގެ ޙިއްޞާ ގަތުމަށް ކުރެވޭ ޚަރަދު ހިމެނޭނީ މި އައިޓަމުގައެވެ.

**002 441 ސަރުކާރުން ހިންގާ ފައިދާ ލިބޭގޮތަށް ހުންނަތަންތަނަށް ކެޕިޓަލް ދޫކުރުމަށް ދޭ ފައިސާ**

ސަރުކާރަށް ފައިދާ ލިބޭގޮތަށް ހިންގަވާ އިޤްތިޞާދީ ތަރައްޤީގެ މަސައްކަތެއް ހިންގެވުމަށް ސަރުކާރުން ކެޕިޓަލް ދޫކުރައްވާނަމަ އެކަމަށް ހިނގާ ޚަރަދު ހިމަނަންޖެހޭނީ މި އައިޓަމުގައެވެ. **މިސާލަކަށް:** މިފްކޯ، އައިލެންޑް އޭވިއޭޝަން، އެމް.އެން.އެސް.އެލް ފަދަ ތަންތަން ހިންގުމަށް ސަރުކާރުން ދޫކުރައްވާ ކެޕިޓަލް ހިމެނޭނީ މި އައިޓަމުގައެވެ. (މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ.)

**001 442 ރާއްޖޭން ބޭރުގައި ހިންގާ ކުންފުނިތައް ފަދަތަންތާނގައި ބައިވެރިވުމަށް ގެންދާ ރައުސްމާލު**

ރާއްޖެއިން ބޭރުގެ މާލީ އިދާރާތަކުގައި ރާއްޖެ ބައިވެރިވުމަށް ދައްކަންޖެހޭ ރައުސުލްމާލު ހިމެނެންޖެހޭނީ މިއައިޓަމުގައެވެ.

**މިސާލަކަށް:** އައި.އެމް.އެފް.ގެ ކޯޓާ، ވާލްޑް ބޭންކް، އައި.ޑީ.ބީ. އޭ.ޑީ.ބީ ފަދަ ތަންތަނަށް ދައްކަންޖެހޭ ފައިސާ ހިމެނޭނީ މިއައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ.)

**001 721 ކުރުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ސަރުކާރުގެ ކުންފުނިތައް**

ސަރުކާރުގެ ކުންފުންޏަކުން ސަރުކާރުގެ އޮފީހަކަށް ކުރުމުއްދަތުގައި އަދާ ކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**002 721 ކުރުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ރާއްޖޭގެ މާލީ އިދާރާތައް**

ރާއްޖޭގެ މާލީ އިދާރާއަކުން ސަރުކާރުގެ އޮފީހަކަށް ކުރުމުއްދަތުގައި އަދާ ކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**003 721 ކުރުމުއްދަތުގެ ޑޮމެސްޓިކް ލޯނު އަނބުރާ ދެއްކުން - އަމިއްލަ ފަރާތްތައް**

ރާއްޖޭގެ އަމިއްލަ ފަރާތަކުން ސަރުކާރުގެ އޮފީހަކަށް ކުރުމުއްދަތުގައި އަދާ ކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**004 721 ކުރުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ޖަމްޢިއްޔާތައް**

ރާއްޖޭގެ ޖަމްޢިއްޔާއަކުން ސަރުކާރުގެ އޮފީހަކަށް ކުރުމުއްދަތުގައި އަދާ ކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**999 721 ކުރުމުއްދަތުގެ ޑޮމެސްޓިކް ލޯނު އަނބުރާ ދެއްކުން - އެހެނިހެން**

މަތީގައިވާ 721 ގެ އައިޓަމުތަކުގައި ނުހިމެނޭ ރާއްޖޭގެ ފަރާތަކުން ސަރުކާރުގެ އޮފީހަކަށް ކުރުމުއްދަތުގައި އަދާ ކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**001 722 ކުރުމުއްދަތުގެ ލޯން އަނބުރާ ދެއްކުން - ބައިނަލްއަޤްވާމީ އިދާރާތައް**

ބައިނަލްއަޤްވާމީ އިދާރާއަކުން ސަރުކާރުގެ އޮފީހަކަށް ނަގާފައިވާ ކުރުމުއްދަތުގެ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**002 722 ކުރުމުއްދަތުގެ ލޯން އަނބުރާ ދެއްކުން - ބޭރުގެ ސަރުކާރުތަކަށް**

ބޭރުގެ ސަރުކާރަކުން ސަރުކާރުގެ އޮފީހަކަށް ނަގާފައިވާ ކުރުމުއްދަތުގެ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**003 722 ކުރުމުއްދަތުގެ ލޯން އަނބުރާ ދެއްކުން - ބޭރުގެ މާލީ އިދާރާތައް**

ބޭރުގެ މާލީ އިދާރާއަކުން ސަރުކާރުގެ އޮފީހަކަށް ނަގާފައިވާ ކުރުމުއްދަތުގެ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**004 722 ކުރުމުއްދަތުގެ ލޯން އަނބުރާ ދެއްކުން - ބޭރުގެ އަމިއްލަ ފަރާތްތަކަށް**

ބޭރުގެ އަމިއްލަ ފަރާތަކުން ސަރުކާރުގެ އޮފީހަކަށް ނަގާފައިވާ ކުރުމުއްދަތުގެ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**999 722 ކުރުމުއްދަތުގެ ލޯން އަނބުރާ ދެއްކުން - ބޭރުގެ އެހެނިހެން ފަރާތްތަކަށް**

މަތީގައިވާ 722 ގެ އައިޓަމްތަކުގައި ނުހިމެނޭ ބޭރުގެ ފަރާތަކުން ސަރުކާރުގެ އޮފީހަކަށް ނަގާފައިވާ ކުރުމުއްދަތުގެ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**001 723 ދިގުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ސަރުކާރުގެ ކުންފުނިތައް**

ސަރުކާރުގެ ކުންފުންޏަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**002 723 ދިގުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ރާއްޖޭގެ މާލީ އިދާރާތައް**

ރާއްޖޭގެ މާލީ އިދާރާއަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**003 723 ދިގުމުއްދަތުގެ ޑޮމެސްޓިކް ލޯނު އަނބުރާ ދެއްކުން - އަމިއްލަ ފަރާތްތައް**

ރާއްޖޭގެ އަމިއްލަ ފަރާތްތަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**004 723 ދިގުމުއްދަތުގެ ޑޮމެސްޓިކް ލޯނު އަނބުރާ ދެއްކުން - ޖަމްޢިއްޔާތައް**

ރާއްޖޭގެ ޖަމްޢިއްޔާއަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**001 725 ދިގުމުއްދަތުގެ ލޯން އަނބުރާ ދެއްކުން - ބައިނަލްއަޤްވާމީ އިދާރާތައް**

ބައިނަލްއަޤްވާމީ އިދާރާއަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**002 725 ދިގުމުއްދަތުގެ ލޯން އަނބުރާ ދެއްކުން - ބޭރުގެ ސަރުކާރުތަކަށް**

ބޭރުގެ ސަރުކާރަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**003 725 ދިގުމުއްދަތުގެ ލޯން އަނބުރާ ދެއްކުން - ބޭރުގެ މާލީ އިދާރާތައް**

ބޭރުގެ މާލީ އިދާރާއަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**004 725 ދިގުމުއްދަތުގެ ލޯން އަނބުރާ ދެއްކުން - ބޭރުގެ އަމިއްލަ ފަރާތްތަކަށް**

ބޭރުގެ އަމިއްލަ ފަރާތަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( މިއައިޓަމް ޢާންމު ގޮތެއްގައި ބޭނުން ކުރަނީ ހަމައެކަނި މިނިސްޓްރީ އޮފް ފިނޭންސް އެންޑް ޓްރެޜަރީގައެވެ. )

**999 725 ދިގުމުއްދަތުގެ ލޯން އަނބުރާ ދެއްކުން - ބޭރުގެ އެހެނިހެން ފަރާތްތަކަށް**

މަތީގައިވާ 725 ގެ އައިޓަމުގައި ނުހިމެނޭ އެހެން ފަރާތަކުން ސަރުކާރުގެ އޮފީހަކަށް ދިގުމުއްދަތުގައި އަދާކުރާގޮތަށް ނަގާފައިވާ ލޯނެއް އަދާކުރުމަށް ބަޖެޓުން ފައިސާ ދައްކާނަމަ އެކަމުގެ ޚަރަދު ހިމަނަންޖެހޭނީ މި އައިޓަމުގައެވެ. ( އަދި މިހާތަނަށް މިގޮތަށް ލޯން ނަގައިގެން އަދާކުރަން ޖެހިފައެއް ނުވެއެވެ. )

**010 731 ސަރުކާރު ޙިއްޞާވާ ކުންފުނިތަކަށް ދޫކުރާ – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ސަރުކާރު ޙިއްސާވާ ކުންފުނިތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**002 731 ރާއްޖޭގެ މާލީ އިދާރާތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ރާއްޖޭގެ މާލީ އިދާރާއަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**003 731 ރާއްޖޭގެ އަމިއްލަ ފަރާތްތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ރާއްޖޭގެ އަމިއްލަ ފަރާތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**004 731 ރާއްޖޭގެ ޖަމްޢިއްޔާތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ރާއްޖޭގެ ޖަމްޢިއްޔާތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**999 731 ރާއްޖޭގެ އެހެނިހެން ފަރާތްތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން މަތީގައިވާ 731 ގެ އައިޓަމުގައި ނުހިމެނޭ ރާއްޖޭގެ އެހެން ފަރާތްތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**002 732 ބޭރުގެ ސަރުކާރުތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ބޭރުގެ ސަރުކާރަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**003 732 ބޭރު މާލީ އިދާރާތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ބޭރުގެ މާލީ އިދާރާއަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**004 732 ބޭރުގެ އަމިއްލަ ފަރާތްތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން ބޭރުގެ އަމިއްލަ ފަރާތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.

**999 732 ބޭރުގެ އެހެނިހެން ފަރާތްތަކަށް – ލޯން ދޫކުރުން**

ސަރުކާރުގެ ބަޖެޓުން ޚަރަދުކޮށްގެން މަތީގައިވާ 732 ގެ އައިޓަމުގައި ނުހިމެނޭ ބޭރުގެ އެހެން ފަރާތަކަށް ލޯން ދޫކުރާނަމަ އެކަމަށް ޚަރަދު ކުރާ ފައިސާ ހިމެނޭނީ މި އައިޓަމުގައެވެ.